               EURÓPSKA KOMISIA
            V Bruseli23. 5. 2018
            COM(2018) 426 final
            Odporúčanie
            ODPORÚČANIE RADY
            ktoré sa týka národného programu reforiem Švédska na rok 2018a ktorým sa predkladá stanovisko Rady ku konvergenčnému programu Švédska na rok 2018

               Odporúčanie

               ODPORÚČANIE RADY

               ktoré sa týka národného programu reforiem Švédska na rok 2018

                  a ktorým sa predkladá stanovisko Rady ku konvergenčnému programu Švédska na rok 2018

               RADA EURÓPSKEJ ÚNIE,

               so zreteľom na Zmluvu o fungovaní Európskej únie, a najmä na jej článok 121 ods. 2 a článok 148 ods. 4,

               so zreteľom na nariadenie Rady (ES) č. 1466/97 zo 7. júla 1997 o posilnení dohľadu nad stavmi rozpočtov a o dohľade nad hospodárskymi politikami a ich koordinácii
                  1
               , a najmä na jeho článok 9 ods. 2,

               so zreteľom na nariadenie Európskeho parlamentu a Rady (EÚ) č. 1176/2011 zo 16. novembra 2011 o prevencii a náprave makroekonomických nerovnováh
                  2
               , a najmä na jeho článok 6 ods. 1,

               so zreteľom na odporúčanie Európskej komisie
                  3
               ,

               so zreteľom na uznesenia Európskeho parlamentu
                  4
               ,

               so zreteľom na závery Európskej rady,

               so zreteľom na stanovisko Výboru pre zamestnanosť,

               so zreteľom na stanovisko Hospodárskeho a finančného výboru,

               so zreteľom na stanovisko Výboru pre sociálnu ochranu,

               so zreteľom na stanovisko Výboru pre hospodársku politiku,

               keďže:

               (1)Komisia 22. novembra 2017 prijala ročný prieskum rastu, čo znamenalo začiatok európskeho semestra pre koordináciu hospodárskych politík na rok 2018. Náležite zohľadnila Európsky pilier sociálnych práv vyhlásený Európskym parlamentom, Radou a Komisiou 17. novembra 2017. Priority ročného prieskumu rastu schválila Európska rada na zasadnutí 22. marca 2018. Komisia 22. novembra 2017 prijala na základe nariadenia (EÚ) č. 1176/2011 aj správu o mechanizme varovania, v ktorej Švédsko určila za jeden z členských štátov, vo vzťahu ku ktorým sa vykoná hĺbkové preskúmanie.

               (2)Správa o krajine na rok 2018 bola pre Švédsko
                  5
                uverejnená 7. marca 2018. Posudzoval sa v nej pokrok, ktorý Švédsko dosiahlo pri plnení odporúčaní pre jednotlivé krajiny prijatých Radou 11. júla 2017, následné opatrenia v nadväznosti na odporúčania prijaté v predchádzajúcich rokoch, ako aj pokrok Švédska pri dosahovaní jeho národných cieľov stratégie Európa 2020. Bolo v nej zahrnuté aj hĺbkové preskúmanie podľa článku 5 nariadenia (EÚ) č. 1176/2011, ktorého výsledky boli takisto uverejnené 7. marca 2018
                  6
               . Na základe svojej analýzy Komisia dospela k záveru, že vo Švédsku existujú makroekonomické nerovnováhy. Najmä nadhodnotené ceny bývania spolu s ďalším zvýšením dlhu domácností predstavujú riziko neusporiadanej nápravy. Už teraz vysoká miera zadlženosti domácností sa ďalej zvyšuje. Ceny bývania rastú rýchlo a v podstate neprerušene asi dvadsať rokov. V poslednom štvrťroku 2017 bol zaznamenaný negatívny rast. Napriek tomu indikátory určovania hodnoty naznačujú, že ceny bývania sú vo vzťahu k fundamentom naďalej veľmi vysoké. Hoci sa banky zdajú byť dostatočne kapitalizované, neusporiadaná náprava by mohla ovplyvniť aj finančný sektor, keďže banky majú čoraz vyššiu expozíciu voči hypotékam domácností. V takomto prípade by vzhľadom na systémové finančné prepojenie mohlo dôjsť k presahom do susedných krajín. V uplynulých rokoch boli prijaté opatrenia na obmedzenie rastu hypotekárneho dlhu a zvýšenie bytovej výstavby. Doteraz podniknuté kroky však nestačia na riešenie nadhodnotených cien bývania. V politikách pretrvávajú zásadné medzery, najmä pokiaľ ide o daňové zvýhodnenie vlastníkov nehnuteľností na bývanie a o fungovanie trhu s predajom a prenájmom nehnuteľností.

               (3)Švédsko predložilo 27. apríla 2018 svoj národný program reforiem na rok 2018 a svoj konvergenčný program na rok 2018. S cieľom zohľadniť prepojenia medzi nimi sa obidva tieto programy posudzovali súčasne.

               (4)Príslušné odporúčania pre jednotlivé krajiny boli zohľadnené v programovaní európskych štrukturálnych a investičných fondov na obdobie rokov 2014 – 2020. Podľa článku 23 nariadenia Európskeho parlamentu a Rady (EÚ) č. 1303/2013
                  7
                platí, že ak je to nevyhnutné na podporu vykonávania príslušných odporúčaní Rady, Komisia môže požiadať členský štát, aby preskúmal svoju partnerskú dohodu a príslušné programy a navrhol ich zmeny. Komisia poskytla ďalšie informácie o tom, ako bude využívať toto ustanovenie, v usmerneniach k uplatňovaniu opatrení spájajúcich účinnosť európskych štrukturálnych a investičných fondov s riadnou správou hospodárskych záležitostí
                  8
               .

               (5)Na Švédsko sa v súčasnosti vzťahuje preventívna časť Paktu stability a rastu. Vláda vo svojom konvergenčnom programe na rok 2018 plánuje dosiahnuť prebytok 1,0 % HDP v roku 2018 a naďalej počas celého programového obdobia spĺňať strednodobý rozpočtový cieľ, ktorým je štrukturálny deficit na úrovni 1 % HDP. Podľa konvergenčného programu na rok 2018 sa očakáva, že pomer dlhu verejnej správy k HDP sa zníži na 37,3 % v roku 2018 a bude naďalej klesať na úroveň 29,0 % v roku 2021. Hospodársky rast a zdravé verejné financie by mali byť hlavnými faktormi spôsobujúcimi pokles pomeru verejného dlhu k HDP. Makroekonomický scenár, na ktorom sa zakladajú tieto rozpočtové prognózy, je realistický. Na základe prognózy Komisie z jari 2018 sa predpokladá, že štrukturálne saldo vykáže v roku 2018 prebytok 0,7 % HDP a v roku 2019 prebytok 1,0 % HDP, nad úrovňou strednodobého rozpočtového cieľa. Rada na základe svojho posúdenia konvergenčného programu na rok 2018 a s ohľadom na prognózu Komisie z jari 2018 zastáva názor, že možno očakávať, že Švédsko dodrží ustanovenia Paktu stability a rastu v roku 2018 aj v roku 2019.

               (6)Zadlženosť domácností sa neustále zvyšuje, hoci už aj predtým dosahovala vysoké úrovne. Dlh domácností vzrástol v roku 2017 o 7,0 % na zhruba 86 % HDP a 184 % disponibilného príjmu, čím sa zaradil medzi najvyššie v EÚ. Po miernom poklese v roku 2016 sa priemerný pomer dlhu k disponibilnému príjmu v prípade nových hypotekárnych dlžníkov v roku 2017 znovu zvýšil na 411 %, čím dosiahol nové maximum. K rastu dlhu domácností dochádza najmä v dôsledku vyššieho objemu hypotekárnych úverov spojených s vysokými cenami nehnuteľností a štrukturálnymi narušeniami zvýhodňujúcimi hypotékou financované investovanie do nehnuteľností. Výšky dlhov sú zastúpené nerovnomerne, keď domácnosti s nižším príjmom a nižším vekom čelia v pomere k svojim príjmom obzvlášť vysokej dlhovej záťaži. Švédsko v posledných rokoch zaviedlo niekoľko makroprudenciálnych opatrení. K prijatým krokom patrí nastavenie limitov pomeru úveru k hodnote, úprava minimálnych rizikových váh bánk a zavedenie pravidla formálnej amortizácie hypotéky v júni 2016. Nová prísnejšia amortizačná požiadavka v prípade hypoték s vysokým pomerom dlhu k príjmu platí od marca 2018. Švédsko ďalej prijalo zákon na posilnenie právneho mandátu makroprudenciálneho úradu (Finansinspektionen). Nový mandát platí od februára 2018 a úradu umožňuje rýchlejšie a pomocou väčšieho množstva opatrení reagovať na riziká súvisiace s rastúcim zadlžením domácností. Zdá sa, že makroprudenciálne politické kroky, ktoré sa doteraz vykonali, mali minimálny vplyv na rast objemu hypotekárnych úverov. Postupné obmedzovanie daňovej odpočítateľnosti platieb úrokov z hypotekárnych úverov alebo zvýšenie periodických daní z nehnuteľného majetku by pomohlo obmedziť rast dlhu domácností, vláda však v tejto oblasti nedosiahla žiadny pokrok.

               (7)Švédske hospodárstvo zaznamenalo v roku 2017 prudký rast takmer o 2,4 %, podporený masívnym domácim dopytom. Obzvlášť významne k tomu prispel aj 6-percentný (medziročný) nárast investícií v prvých troch štvrťrokoch, najmä do nehnuteľností. Napriek prudkému rastu nových stavebných projektov v posledných rokoch stále pretrváva nedostatočná ponuka, najmä ponuka cenovo dostupných obydlí v okolí veľkých miest. Nedostatok cenovo dostupného bývania môže obmedzovať aj mobilitu pracovníkov a účinnú integráciu migrantov na trhu práce, či prispievať k nerovnosti medzi generáciami.

               (8)Po dvoch desaťročiach prudkého rastu cien obytných nehnuteľností trh s bývaním zaznamenal na jeseň 2017 postupný pokles, ceny sa však udržali nad úrovňou fundamentov. Ku kľúčovým faktorom patria daňové stimuly zvýhodňujúce vlastníctvo obytných nehnuteľností a hypotekárne dlhy, naďalej priaznivé úverové podmienky spojené s relatívne nízkou mierou amortizácie hypoték. Nedostatočná ponuka obytných nehnuteľností je navyše spojená so štrukturálnymi nedostatkami vrátane obmedzenej hospodárskej súťaže v stavebníctve v dôsledku prekážok brániacich vstupu malých a zahraničných firiem na trh, ako aj v dôsledku možností veľkých developerov ovládať pozemkové zdroje. Zároveň existujú prekážky pre efektívne využívanie existujúceho bytového fondu. Prenájmy pod úrovňou trhových cien na trhu s nájomným bývaním vytvárajú stav pripútanosti a efekty polarizácie na insiderov a outsiderov. Dane z kapitálových ziskov na trhu s nehnuteľnosťami obývanými vlastníkmi obmedzujú mobilitu vlastníkov obydlí. Švédske úrady naďalej postupne zavádzajú 22-bodový plán zvýšenia bytovej výstavby a efektivity trhu s obytnými nehnuteľnosťami. Nevykonali však žiadne výraznejšie politické kroky na zavedenie väčšej flexibility pri určovaní cien nájomného či revíziu úpravy dane z kapitálových ziskov.

               (9)Rozvinuté hospodárstvo potrebuje veľmi zručných pracovníkov a súvisiaci nedostatok pracovných síl sa prejavuje v sektoroch ako stavebníctvo, školstvo, zdravotníctvo, veda, strojníctvo a informačné a komunikačné technológie. V tejto súvislosti pretrvávajú výzvy, ako napríklad potreba začleniť ľudí s migrantským pôvodom, najmä ženy, do pracovného trhu. Miera zamestnanosti žien narodených mimo EÚ je značne nižšia ako miera zamestnanosti celkového obyvateľstva. Prehlbujú sa rozdiely v študijných výsledkoch medzi žiakmi s odlišným sociálno-ekonomickým zázemím. Začleňovanie prisťahovaných žiakov do školského systému si vyžaduje dôkladné monitorovanie, čo platí aj pre čoraz väčší nedostatok učiteľov.

               (10)Komisia vykonala v kontexte európskeho semestra na rok 2018 komplexnú analýzu hospodárskej politiky Švédska, ktorú uverejnila v správe o tejto krajine na rok 2018. Zároveň posúdila konvergenčný program na rok 2018, národný program reforiem na rok 2018 a následné opatrenia v nadväznosti na odporúčania adresované Švédsku v predchádzajúcich rokoch. Zohľadnila nielen ich význam pre udržateľnú fiškálnu a sociálno-ekonomickú politiku vo Švédsku, ale aj ich súlad s pravidlami a usmerneniami Únie vzhľadom na potrebu posilniť celkovú správu hospodárskych záležitostí Únie zabezpečením vstupov na úrovni Únie do budúceho vnútroštátneho rozhodovania.

               (11)Rada na základe tohto posúdenia preskúmala konvergenčný program na rok 2018 a zastáva názor
                  9
               , že Švédsko podľa predpokladov dodrží ustanovenia Paktu stability a rastu.

               (12)Rada na základe hĺbkového preskúmania Komisie a tohto posúdenia preskúmala národný program reforiem a konvergenčný program. Jej odporúčania podľa článku 6 nariadenia (EÚ) č. 1176/2011 sú premietnuté do ďalej uvedeného odporúčania 1.

               TÝMTO ODPORÚČA, aby Švédsko v rokoch 2018 a 2019 prijalo opatrenia s cieľom:

               1.Riešiť riziká týkajúce sa vysokého dlhu domácností postupným znižovaním daňovej odpočítateľnosti platieb úrokov z hypotekárnych úverov alebo zvýšením periodických daní z nehnuteľného majetku. Stimulovať výstavbu obytných domov tam, kde sú nedostatky najvýraznejšie, najmä odstránením štrukturálnych prekážok výstavby, a zlepšiť efektívnosť trhu s bývaním, a to aj zavedením väčšej pružnosti pri stanovovaní cien nájomného a prehodnotením koncepcie dane z kapitálových ziskov.

               V Bruseli

                     Za Radu

                     predseda

                     (1)

                        Ú. v. ES L 209, 2.8.1997, s. 1.

                     (2)

                        Ú. v. EÚ L 306, 23.11.2011, s. 25.

                     (3)

                        COM(2018) 426 final.

                     (4)

                        P8_TA(2018)0077 a P8_TA(2018)0078.

                     (5)

                        SWD(2018) 225 final.

                     (6)

                        COM(2018) 120 final.

                     (7)

                        Nariadenie Európskeho parlamentu a Rady (EÚ) č. 1303/2013 zo 17. decembra 2013, ktorým sa stanovujú spoločné ustanovenia o Európskom fonde regionálneho rozvoja, Európskom sociálnom fonde, Kohéznom fonde, Európskom poľnohospodárskom fonde pre rozvoj vidieka a Európskom námornom a rybárskom fonde a ktorým sa stanovujú všeobecné ustanovenia o Európskom fonde regionálneho rozvoja, Európskom sociálnom fonde, Kohéznom fonde a Európskom námornom a rybárskom fonde, a ktorým sa zrušuje nariadenie Rady (ES) č. 1083/2006 (Ú. v. EÚ L 347, 20.12.2013, s. 320).

                     (8)

                        COM(2014) 494 final.

                     (9)

                        Podľa článku 5 ods. 2 nariadenia Rady (ES) č. 1466/97.


               EURÓPSKA KOMISIA
            V Bruseli23. 5. 2018
            COM(2018) 412 final
            Odporúčanie
            ODPORÚČANIE RADY,
            ktoré sa týka národného programu reforiem Cypru na rok 2018a ktorým sa predkladá stanovisko Rady k programu stability Cypru na rok 2018

               Odporúčanie

               ODPORÚČANIE RADY,

               ktoré sa týka národného programu reforiem Cypru na rok 2018

                  a ktorým sa predkladá stanovisko Rady k programu stability Cypru na rok 2018

               RADA EURÓPSKEJ ÚNIE,

               so zreteľom na Zmluvu o fungovaní Európskej únie, a najmä na jej článok 121 ods. 2 a článok 148 ods. 4,

               so zreteľom na nariadenie Rady (ES) č. 1466/97 zo 7. júla 1997 o posilnení dohľadu nad stavmi rozpočtov a o dohľade nad hospodárskymi politikami a ich koordinácii
                  1
               , a najmä na jeho článok 5 ods. 2,

               so zreteľom na nariadenie Európskeho parlamentu a Rady (EÚ) č. 1176/2011 zo 16. novembra 2011 o prevencii a náprave makroekonomických nerovnováh
                  2
               , a najmä na jeho článok 6 ods. 1,

               so zreteľom na odporúčanie Európskej komisie
                  3
               ,

               so zreteľom na uznesenia Európskeho parlamentu
                  4
               ,

               so zreteľom na závery Európskej rady,

               so zreteľom na stanovisko Výboru pre zamestnanosť,

               so zreteľom na stanovisko Hospodárskeho a finančného výboru,

               so zreteľom na stanovisko Výboru pre sociálnu ochranu,

               so zreteľom na stanovisko Výboru pre hospodársku politiku,

               keďže:

               (1)Komisia 22. novembra 2017 prijala ročný prieskum rastu, čo znamenalo začiatok európskeho semestra pre koordináciu hospodárskych politík na rok 2018. Náležite zohľadnila Európsky pilier sociálnych práv vyhlásený Európskym parlamentom, Radou a Komisiou 17. novembra 2017. Priority ročného prieskumu rastu schválila Európska rada na zasadnutí 22. marca 2018. Komisia 22. novembra 2017 prijala na základe nariadenia (EÚ) č. 1176/2011 aj správu o mechanizme varovania, v ktorej Cyprus určila za jeden z členských štátov, vo vzťahu ku ktorým sa vykoná hĺbkové preskúmanie. V ten istý deň Komisia prijala aj odporúčanie na odporúčanie Rady týkajúce sa hospodárskej politiky eurozóny, ktoré schválila Európska rada na zasadnutí 22. marca 2018. Rada prijala 14. mája 2018 odporúčanie o hospodárskej politike eurozóny („odporúčanie pre eurozónu“).

               (2)Cyprus by ako členský štát, ktorého menou je euro, malo vzhľadom na úzke prepojenia medzi ekonomikami v hospodárskej a menovej únii zabezpečiť úplné a včasné vykonanie odporúčania o hospodárskej politike pre eurozónu premietnutého do odporúčaní 1, 3 a 5.

               (3)Správa o krajine na rok 2018 bola pre Cyprus
                  5
                uverejnená 7. marca 2018. Posudzoval sa v nej pokrok, ktorý Cyprus dosiahol pri plnení odporúčaní pre jednotlivé krajiny prijatých Radou 11. júla 2017, následné opatrenia v nadväznosti na odporúčania prijaté v predchádzajúcich rokoch, ako aj pokrok Cypru pri dosahovaní jeho národných cieľov stratégie Európa 2020. Bolo v nej zahrnuté aj hĺbkové preskúmanie podľa článku 5 nariadenia (EÚ) č. 1176/2011, výsledky ktorého boli takisto uverejnené 7. marca 2018
                  6
               . Na základe svojej analýzy Komisia dospela k záveru, že na Cypre existujú nadmerné makroekonomické nerovnováhy. Dôležité je najmä to, aby sa krajina zaoberala veľkými nerovnováhami vo forme previsu súkromného, verejného a vonkajšieho dlhu a vysokou úrovňou nesplácaných úverov.

               (4)Cyprus 19. apríla 2018 predložil svoj národný program reforiem na rok 2018 a 30. apríla 2018 svoj program stability na rok 2018. S cieľom zohľadniť prepojenia medzi nimi sa obidva tieto programy posudzovali súčasne.

               (5)Príslušné odporúčania pre jednotlivé krajiny boli zohľadnené v programovaní európskych štrukturálnych a investičných fondov na roky 2014 – 2020. Podľa článku 23 nariadenia Európskeho parlamentu a Rady (EÚ) č. 1303/2013
                  7
                platí, že ak je to nevyhnutné na podporu vykonávania príslušných odporúčaní Rady, Komisia môže požiadať členský štát, aby preskúmal svoju partnerskú dohodu a príslušné programy a navrhol ich zmeny. Komisia poskytla ďalšie informácie o tom, ako bude využívať toto ustanovenie, v usmerneniach k uplatňovaniu opatrení spájajúcich účinnosť európskych štrukturálnych a investičných fondov s riadnou správou hospodárskych záležitostí
                  8
               .

               (6)Cyprus v súčasnosti podlieha preventívnej časti Paktu stability a rastu a vzťahuje sa naň dlhové pravidlo. Vo svojom programe stability na rok 2018 vláda plánuje v roku 2018 rozpočtový prebytok 1,7 % HDP v nominálnom vyjadrení a počas programového obdobia mierne pod 2,0 % HDP. Strednodobý rozpočtový cieľ, ktorým je vyrovnaná rozpočtová pozícia v štrukturálnom vyjadrení, sa plánuje dosiahnuť v priebehu rokov 2018 – 2021. Po tom, ako sa pomer verejného dlhu k HDP v roku 2017 znížil na približne 97,5 % HDP, sa podľa programu stability na rok 2018 očakáva, že v roku 2018 sa zvýši na 105,6 % a potom bude plynulo klesať až na 88 % v roku 2021. Makroekonomický scenár, na ktorom sa zakladajú tieto rozpočtové prognózy, je realistický. Riziká spojené s makroekonomickými predpokladmi prezentovanými v programe stability sú skôr spojené s menej priaznivým vývojom, čo súvisí hlavne s vysokým objemom nesplácaných úverov vo finančnom sektore.

               (7)Rada 11. júla 2017 Cypru odporučila zotrvať v roku 2018 na úrovni svojho strednodobého rozpočtového cieľa. Je to v súlade s maximálnou nominálnou mierou rastu čistých primárnych verejných výdavkov
                  9
                o 1,9 % v roku 2018, čo zodpovedá povolenému zhoršeniu štrukturálneho salda o 0,4 % HDP. Na základe prognózy Komisie z jari 2018 sa predpokladá, že štrukturálne saldo zaznamená v roku 2018 prebytok vo výške 0,8 % HDP a v roku 2019 prebytok vo výške 0,5 % HDP, čo je nad úrovňou strednodobého rozpočtového cieľa. Cyprus podľa prognózy splní prechodné dlhové pravidlo v roku 2018 a dlhové pravidlo v roku 2019. Rada celkovo zastáva názor, že Cyprus v roku 2018 a 2019 podľa predpokladov dodrží ustanovenia Paktu stability a rastu. Vývoj v oblasti nákladov by sa zároveň mal v krátkodobom i strednodobom horizonte starostlivo monitorovať, najmä v nadväznosti na možné budúce riziká ohrozujúce stabilitu príjmov.

               (8)Napriek nedávnemu úsiliu v oblasti služieb elektronickej verejnej správy, kvality právnych predpisov a mobilite zamestnancov je neefektívnosť vo verejnej správe naďalej jedným z problémov, ktorý vplýva na podnikateľské prostredie. Doteraz neboli prijaté hlavné legislatívne návrhy na riešenie tejto otázky. Patria medzi návrhy právnych predpisov týkajúcich sa reformy verejnej správy a miestnych samospráv. Nedostatky v rámci riadenia subjektov vo vlastníctve štátu môžu uľahčiť hromadenie verejných podmienených záväzkov a brániť rozvinutiu investičných kapacít v takých kľúčových sieťových odvetviach, ako sú telekomunikácie a energetika. Významným faktorom fiškálnej konsolidácie na Cypre bolo obmedzenie mzdových nákladov vo verejnom sektore. Platnosť aktuálnej kolektívnej zmluvy obmedzujúcej zvyšovanie miezd vo verejnom sektore sa však skončí v roku 2018 a trvalejšie riešenie je zatiaľ v nedohľadne.

               (9)V decembri 2017 bola prijatá národná protikorupčná stratégia a akčný plán. Hoci existujúci protikorupčný orgán naďalej trpí nedostatkom zdrojov, vláda zvažuje zriadiť novú nezávislú agentúru. V súčasnosti parlament dôkladne skúma rôzne legislatívne iniciatívy, ako sú návrhy zákonov o ochrane oznamovateľov protispoločenskej činnosti, a ak budú prijaté, takisto pomôžu posilniť národný protikorupčný rámec.

               (10)Ako sa uvádza v odporúčaní pre eurozónu na rok 2018, zásadný význam pre to, aby sa zabránilo narušeniam hospodárskej súťaže medzi firmami, daňovníkom poskytlo spravodlivé zaobchádzanie a ochránili verejné financie, má boj proti stratégiám agresívneho daňového plánovania. Účinky presahovania stratégií agresívneho plánovania daňovníkov medzi členskými štátmi si vyžadujú koordinované kroky v oblasti vnútroštátnych politík, ktoré by doplnili legislatívu EÚ. Z vysokej úrovne dividend a úrokových platieb (ako percentuálneho podielu z HDP) naďalej vyplýva, že daňové predpisy Cypru využívajú spoločnosti, ktoré sa zapájajú do agresívneho daňového plánovania. Absencia zrážkových daní z odchádzajúcich dividend (t. j. od rezidentov EÚ pre rezidentov tretích krajín), úrokov a vo viacerých prípadoch licenčných poplatkov v prospech rezidentov tretích krajín od spoločností so sídlom na Cypre môže v tomto prípade viesť k úplnému úniku daňových platieb, ak uvedené spoločnosti nie sú predmetom dane aj v prijímajúcej jurisdikcii. Neprítomnosť takýchto daní spolu s pravidlami daňového sídla pre podniky môžu naďalej uľahčovať agresívne daňové plánovanie. Hoci režimy odpočítania fiktívnych úrokov napomáhajú znížiť zvýhodňovanie dlhu pred kapitálovým financovaním, možno ich využiť aj na účely vyhýbania sa daňovým povinnostiam, ak sú pravidlá proti zneužívaniu neúčinné. Komisia berie na vedomie nedávno oznámené alebo prijaté pozitívne kroky (t. j. oznámené preskúmanie pravidiel daňového sídla pre podniky, plánované zmeny ustanovení o transferovom oceňovaní). Komisia bude na základe nedávnej korešpondencie pokračovať v konštruktívnom dialógu s cieľom bojovať proti stratégiám daňovníkov v oblasti agresívneho daňového plánovania.

               (11)Neefektívnosť justičného systému naďalej vplýva na vymáhateľnosť zmlúv a rýchle vyriešenie občianskoprávnych a obchodnoprávnych vecí. Zdĺhavé občianskoprávne konania a nedostatočné vykonávanie súdnych rozhodnutí oslabuje motiváciu bánk využívať rámce pre platobnú neschopnosť a zhabanie majetku na znižovanie objemu ich nesplácaných úverov. Začala sa uskutočňovať séria reforiem s cieľom riešiť najkritickejšie problémy v justičnom systéme, najmä nízky stupeň digitalizácie súdov a nedostatok celoživotného odborného vzdelávania sudcov.

               (12)Rámce pre platobnú neschopnosť a zhabanie majetku sa naďalej využívajú v obmedzenom rozsahu, čo oslabuje úsilie o zníženie objemu nesplácaných úverov. Bola vytvorená pracovná skupina zainteresovaných strán, aby preskúmala vykonávanie a uplatňovanie týchto rámcov. Na zníženie sklzu vo vydávaní listov vlastníctva boli prijaté určité administratívne opatrenia. Tento sklz je však naďalej veľký a stále chýba štrukturálne riešenie, ktorým by sa odstránili nedostatky v systéme pre transakcie s nehnuteľnosťami (t. j. vydávanie a prevod listov vlastníctva).

               (13)Najväčšou slabinou bankového sektora, ktorá vplýva na ponuku úverov, je vysoká úroveň nesplácaných úverov. Banky stále čelia prekážkam pri vymáhaní svojich pohľadávok od dlžníkov neplniacich si svoje záväzky a nedostatočná disciplína splácania záväzkov je naďalej problematická.  V dôsledku reštrukturalizácie dlhu vo forme odpisov a výmenou dlhov za aktíva sa objem nesplácaných úverov v roku 2017 znížil, hoci nie vo všetkých bankách rovnako. Keďže opakované omeškania splácania úverov a opakovaná reštrukturalizácia úverov sú naďalej na vysokej úrovni a priama expozícia bánk voči trhu s nehnuteľnosťami sa zvyšuje, s udržateľnosťou plánov bánk na oddlženie sa naďalej spája neistota. So zreteľom na sociálne dôsledky pre zraniteľné skupiny a obozretne koncipované stimuly na posilnenie disciplíny splácania úverov tieto faktory poukazujú na potrebu rýchleho vykonávania komplexnejšej stratégie na urýchlenie očistenia súvah bánk. Ako nevyhnutné sa v rámci tejto stratégie javia legislatívne zmeny, ktoré umožnia účinnejšie vymáhanie pohľadávok a zjednodušia predaj úverov a ktoré sa budú týkať ochrany veriteľov a zavedenia elektronických aukcií. Navyše riadiace a administratívne kapacity dohľadu nad poistnými a dôchodkovými fondmi sú naďalej nedostatočné. Vláda má v úmysle v priebehu roku 2018 predložiť legislatívne návrhy, ktorých cieľom je vyriešiť túto otázku.

               (14)Vykonávaním akčného plánu pre rast sa dosiahol určitý pokrok v oblasti strategických investícií, podnikania a lepšej právnej regulácie. Niektoré dôležité reformy sa však nepohli z miesta, najmä pokiaľ ide o udeľovanie povolení pre investičné projekty. Hoci sa vďaka určitým vylepšeniam požiadaviek na kolaterál zlepšil prístup k financovaniu, naďalej je to zásadný problém, najmä pre malé a stredné podniky. Opatrenia finančnej podpory sú založené najmä na grantoch. Okrajový význam pre cyperské podniky majú alternatívne zdroje financovania, ako napríklad rizikový kapitál, financovanie z vlastného kapitálu a kolektívne financovanie. Privatizačné úsilie zamerané na prilákanie zahraničných investícií, ktoré by posilnili produktivitu, sa v mnohých prípadoch zastavilo a postupne napreduje len v malom počte privatizačných projektov (napr. prístav v Larnake).

               (15)Zamestnanosť je na vzostupe a nezamestnanosť rýchlo klesá, hoci medzi mladými a dlhodobo nezamestnanými je stále vysoká. Pokračuje sa v úsilí o zlepšenie administratívnych kapacít verejných služieb zamestnanosti. Problémom však naďalej zostáva poskytovanie služieb zamestnávateľom, zaistenie kategorizácie zákazníkov, individualizované vedenie a aktivácia vrátane prijímateľov garantovaného minimálneho príjmu. Podiel mladých ľudí (vo veku od 15 do 24 rokov), ktorí nie sú zamestnaní, ani nie sú v procese vzdelávania alebo odbornej prípravy, je stále jeden z najvyšších v EÚ. Opatrenia aktívnej pomoci a včasná individualizovaná pomoc mladým ľuďom sú obmedzené, ako potvrdzujú ich nízke počty v príslušných aktivačných programoch.

               (16)Pokročilo sa pri modernizácii vzdelávania, ale významné problémy pretrvávajú. K nedávnemu pozitívnemu vývoju patrí dôkladná revízia učebných plánov a zavedenie nového systému menovania učiteľov. Výdavky cypru na vzdelávanie sú nad priemerom EÚ, čo dokazuje pevný záväzok voči vzdelávaniu, odbornej príprave a celoživotnému vzdelávaniu. Vzdelávacie výsledky sú však naďalej slabé a hoci je miera predčasného ukončenia školskej dochádzky výrazne pod priemerom EÚ, značne sa zvýšila. Účasť na odbornom vzdelávaní a príprave je nízka, reforma systému hodnotenia učiteľov ešte nebola prijatá a vysoký podiel absolventov s terciárnym vzdelaním naďalej pracuje v zamestnaniach, ktoré si nevyhnutne nevyžadujú vysokoškolský titul.

               (17)Prijatím legislatívy, ktorou sa vytvoril nový národný systém zdravia, Cyprus dosiahol značný pokrok v oblasti zdravotnej starostlivosti. Cieľom nového systému je zlepšiť prístup k zdravotnej starostlivosti, zaviesť všeobecne dostupnú zdravotnú starostlivosť, znížiť vysoký objem hotovostných platieb a zvýšiť efektívnosť poskytovania starostlivosti vo verejnom sektore. Pred tým, než sa systém stane v roku 2020 plne funkčný, bude treba vyriešiť hlavné problémy pri jeho zavádzaní a uspokojiť investičné potreby. Malo by sa pokračovať v úsilí o zabezpečenie proti možnému prekročeniu nákladov, modernizáciu a zefektívnenie poskytovateľov zdravotnej starostlivosti vrátane primárnej zdravotnej starostlivosti, a to zavedením elektronického zdravotníctva a vytvorením národnej liekovej agentúry. Vzhľadom na starnutie obyvateľstva je úroveň dlhodobej starostlivosti nízka a naďalej predstavuje problém.

               (18)Komisia vykonala v kontexte európskeho semestra na rok 2018 komplexnú analýzu hospodárskej politiky Cypru, ktorú uverejnila v správe o tejto krajine na rok 2018. Zároveň posúdila program stability na rok 2018, národný program reforiem na rok 2018 a následné opatrenia v nadväznosti na odporúčania adresované Cypru v predchádzajúcich rokoch. Zohľadnila nielen ich význam pre udržateľnú fiškálnu a sociálno-ekonomickú politiku na Cypre, ale aj ich súlad s pravidlami a usmerneniami Únie vzhľadom na potrebu posilniť celkovú správu hospodárskych záležitostí Únie zabezpečením vstupov na úrovni Únie do budúceho vnútroštátneho rozhodovania.

               (19)Rada na základe tohto posúdenia preskúmala program stability 2018 a dospela k názoru, že Cyprus podľa predpokladov dodrží Pakt stability a rastu.

               (20)Rada na základe hĺbkového preskúmania Komisie a tohto posúdenia preskúmala národný program reforiem a program stability. Jej odporúčania podľa článku 6 nariadenia (EÚ) č. 1176/2011 sú premietnuté do odporúčaní 1 až 5.

               TÝMTO ODPORÚČA, aby Cyprus v rokoch 2018 a 2019 prijal opatrenia s cieľom:

               1.Prijať kľúčové legislatívne reformy na zefektívnenie verejného sektora, najmä v oblasti fungovania verejnej správy, riadenia štátnych podnikov a miestnej samosprávy.

               2.Zintenzívniť úsilie o zefektívnenie justičného systému revíziou občianskoprávnych konaní, zvýšením špecializácie súdov a vytvorením plne funkčného systému elektronickej justície. Podniknúť opatrenia na úplné sprevádzkovanie rámcov pre platobnú nesolventnosť a zhabanie majetku a zabezpečiť spoľahlivé a rýchle systémy na vydávanie listov vlastníctva a prevod práv k nehnuteľnému majetku.

               3.Urýchliť znižovanie objemu nesplácaných úverov vykonávaním komplexnej stratégie vrátane legislatívnych zmien, ktoré umožnia účinné vymáhanie pohľadávok a zjednodušia predaj úverov. Integrovať a posilniť dohľad nad poisťovňami a dôchodkovými fondmi.

               4.Stanoviť priority pri vykonávaní hlavných prvkov akčného plánu pre rast, najmä urýchlenie strategických investícií, a podniknúť dodatočné opatrenia na zlepšenie prístupu k financovaniu pre malé a stredné podniky. Zvýšiť výkonnosť štátnych podnikov aj pokračovaním v uskutočňovaní privatizačných projektov.

               5.Dokončiť reformy zamerané na zvýšenie kapacít a účinnosti verejných služieb zamestnanosti a posilniť aktívnu pomoc a podporiť aktiváciu mladých ľudí, ktorí nie sú zamestnaní, ani nie sú v procese vzdelávania alebo odbornej prípravy. Dokončiť reformu systému vzdelávania a odbornej prípravy vrátane hodnotenia učiteľov a opatrení na zvýšenie kapacít v odbornom vzdelávaní a príprave. Prijať opatrenia, ktorými sa podľa plánu zabezpečí plná funkčnosť národného systému zdravia v roku 2020.

               V Bruseli

                     Za Radu

                     predseda

                     (1)

                        Ú. v. ES L 209, 2.8.1997, s. 1.

                     (2)

                        Ú. v. EÚ L 306, 23.11.2011, s. 25.

                     (3)

                        COM(2018) 412 final.

                     (4)

                        P8_TA(2018)0077 a P8_TA(2018)0078.

                     (5)

                        SWD(2018) 211 final.

                     (6)

                        COM(2018) 120 final.

                     (7)

                        Nariadenie Európskeho parlamentu a Rady (EÚ) č. 1303/2013 zo 17. decembra 2013, ktorým sa stanovujú spoločné ustanovenia o Európskom fonde regionálneho rozvoja, Európskom sociálnom fonde, Kohéznom fonde, Európskom poľnohospodárskom fonde pre rozvoj vidieka a Európskom námornom a rybárskom fonde a ktorým sa stanovujú všeobecné ustanovenia o Európskom fonde regionálneho rozvoja, Európskom sociálnom fonde, Kohéznom fonde a Európskom námornom a rybárskom fonde, a ktorým sa zrušuje nariadenie Rady (ES) č. 1083/2006 (Ú. v. EÚ L 347, 20.12.2013, s. 320).

                     (8)

                        COM(2014) 494 final.

                     (9)

                        Čisté primárne verejné výdavky pozostávajú z celkových verejných výdavkov bez úrokových výdavkov, výdavkov na programy Únie plne hradených z fondov Únie a nediskrečných zmien vo výdavkoch na dávky v nezamestnanosti. Tvorba hrubého fixného kapitálu financovaná z vnútroštátnych zdrojov je rozložená na obdobie štyroch rokov. Zohľadňujú sa diskrečné opatrenia na strane príjmov alebo zvyšovanie príjmov stanovené zákonom. Jednorazové opatrenia tak na strane príjmov, ako aj na strane výdavkov sú vzájomne započítané.


               EURÓPSKA KOMISIA
            V Bruseli23. 5. 2018
            COM(2018) 425 final
            Odporúčanie
            ODPORÚČANIE RADY,
            ktoré sa týka národného programu reforiem Fínska na rok 2018a ktorým sa predkladá stanovisko Rady k programu stability Fínska na rok 2018

               Odporúčanie

               ODPORÚČANIE RADY,

               ktoré sa týka národného programu reforiem Fínska na rok 2018

                  a ktorým sa predkladá stanovisko Rady k programu stability Fínska na rok 2018

               RADA EURÓPSKEJ ÚNIE,

               so zreteľom na Zmluvu o fungovaní Európskej únie, a najmä na jej článok 121 ods. 2 a článok 148 ods. 4,

               so zreteľom na nariadenie Rady (ES) č. 1466/97 zo 7. júla 1997 o posilnení dohľadu nad stavmi rozpočtov a o dohľade nad hospodárskymi politikami a ich koordinácii
                  1
               , a najmä na jeho článok 5 ods. 2,

               so zreteľom na odporúčanie Európskej komisie
                  2
               ,

               so zreteľom na uznesenia Európskeho parlamentu
                  3
               ,

               so zreteľom na závery Európskej rady,

               so zreteľom na stanovisko Výboru pre zamestnanosť,

               so zreteľom na stanovisko Hospodárskeho a finančného výboru,

               so zreteľom na stanovisko Výboru pre sociálnu ochranu,

               so zreteľom na stanovisko Výboru pre hospodársku politiku,

               keďže:

               (1)Komisia 22. novembra 2017 prijala ročný prieskum rastu, čo znamenalo začiatok európskeho semestra pre koordináciu hospodárskych politík na rok 2018. Náležite zohľadnila Európsky pilier sociálnych práv vyhlásený Európskym parlamentom, Radou a Komisiou 17. novembra 2017. Priority ročného prieskumu rastu schválila Európska rada na zasadnutí 22. marca 2018. Komisia 22. novembra 2017 prijala na základe nariadenia (EÚ) č. 1176/2011 aj správu o mechanizme varovania, v ktorej Fínsko neurčila za jeden z členských štátov, vo vzťahu ku ktorým sa vykoná hĺbkové preskúmanie. V ten istý deň Komisia prijala aj odporúčanie na odporúčanie Rady týkajúce sa hospodárskej politiky eurozóny, ktoré schválila Európska rada na zasadnutí 22. marca 2018. Rada prijala 14. mája 2018 odporúčanie o hospodárskej politike eurozóny („odporúčanie pre eurozónu“).

               (2)Fínsko by ako členský štát, ktorého menou je euro, malo vzhľadom na úzke prepojenia medzi ekonomikami v hospodárskej a menovej únii zabezpečiť úplné a včasné vykonanie odporúčania o hospodárskej politike pre eurozónu, ako sa zohľadňuje v nižšie uvedených odporúčaniach, najmä v odporúčaní 3.

               (3)Správa o krajine na rok 2018 bola pre Fínsko
                  4
                uverejnená 7. marca 2018. Posudzoval sa v nej pokrok, ktorý Fínsko dosiahlo pri plnení odporúčaní pre jednotlivé krajiny prijatých Radou 11. júla 2017, následné opatrenia v nadväznosti na odporúčania prijaté v predchádzajúcich rokoch, ako aj pokrok Fínska pri dosahovaní jeho národných cieľov stratégie Európa 2020.

               (4)Fínsko 13. apríla 2018 predložilo svoj národný program reforiem na rok 2018 a svoj program stability na rok 2018. S cieľom zohľadniť prepojenia medzi nimi sa obidva tieto programy posudzovali súčasne.

               (5)Príslušné odporúčania pre jednotlivé krajiny boli zohľadnené v programovaní európskych štrukturálnych a investičných fondov na obdobie rokov 2014 – 2020. Podľa článku 23 nariadenia Európskeho parlamentu a Rady (EÚ) č. 1303/2013
                  5
                platí, že ak je to nevyhnutné na podporu vykonávania príslušných odporúčaní Rady, Komisia môže požiadať členský štát, aby preskúmal svoju partnerskú dohodu a príslušné programy a navrhol ich zmeny. Komisia poskytla ďalšie informácie o tom, ako bude využívať toto ustanovenie, v usmerneniach k uplatňovaniu opatrení spájajúcich účinnosť európskych štrukturálnych a investičných fondov s riadnou správou hospodárskych záležitostí
                  6
               .

               (6)Fínsko v súčasnosti podlieha preventívnej časti Paktu stability a rastu a vzťahuje sa naň dlhové pravidlo. Vláda vo svojom programe stability na rok 2018 plánuje v roku 2018 celkové saldo na úrovni –0,6 % HDP, čo oproti predchádzajúcim rokom predstavuje nezmenený stav. Vláda predpokladá, že toto saldo sa v roku 2019 zlepší a následne v rokoch 2020 a 2021 dosiahne malý prebytok. Strednodobý rozpočtový cieľ, ktorým je štrukturálny deficit na úrovni 0,5 % HDP, bol dosiahnutý v roku 2017. Predpokladá sa však, že prepočítaný štrukturálny deficit
                  7
                bude v rokoch 2018 – 2019 mierne vyšší na úrovni 0,6 % HDP a následne sa zníži. Pomer dlhu verejnej správy k HDP dosiahol vrchol na úrovni 63,6 % v roku 2015 a klesol na 61,4 % v roku 2017. Podľa programu stability na rok 2018 sa očakáva, že dlhový pomer v roku 2021 ďalej klesne na 56,7 % HDP. Makroekonomický scenár, na ktorom sa zakladajú rozpočtové prognózy, sa vo všeobecnosti javí realistický. Hlavné riziká ohrozujúce dosiahnutie rozpočtových prognóz sa týkajú možných väčších počiatočných nákladov na plánovanú reformu v oblasti sociálnej a zdravotnej starostlivosti oproti očakávaniam.

               (7)V programe stability na rok 2018 sa pripomína, že náklady súvisiace s mimoriadnym prílevom utečencov sa zvýšili a že tento vplyv na rozpočet bol výrazný v rokoch 2015 – 2016. Podľa programu stability na rok 2017 sa očakávalo, že sa náklady v roku 2017 znížia o 0,15 % HDP. Tento údaj nebol potvrdený v programe stability na rok 2018, a preto ho Komisia nezohľadnila. Okrem toho bolo Fínsku v roku 2017 udelené dočasné povolenie na odchýlku vo výške 0,5 % HDP od požadovaného postupu úprav smerom k strednodobému rozpočtovému cieľu, aby sa zohľadnili hlavné štrukturálne reformy, najmä dôchodková reforma z roku 2017 a pakt pre konkurencieschopnosť, s pozitívnym vplyvom na dlhodobú udržateľnosť verejných financií. Fínsko v roku 2017 dostalo aj povolenie na dočasnú odchýlku vo výške 0,1 % HDP s cieľom zohľadniť vnútroštátne investičné výdavky na projekty spolufinancované Úniou. Pokiaľ ide o druhú spomínanú odchýlku, jedným z kritérií oprávnenosti je, aby nedošlo k zníženiu celkových verejných investícií. Výsledné údaje za rok 2017 svedčia o poklese verejných investícií v roku 2017 v porovnaní s predchádzajúcim rokom, pričom sa odhaduje, že investície spojené s finančnými prostriedkami Únie zostali stabilné. Fínsko sa už preto nepovažuje za oprávnené na dočasnú odchýlku vo výške 0,1 % HDP, pokiaľ ide o vnútroštátne investičné výdavky na projekty spolufinancované Úniou v roku 2017. Zvyšné dočasné odchýlky od postupu úprav smerom k strednodobému rozpočtovému cieľu sa prenášajú, aby pokryli trojročné obdobie. Dočasné odchýlky vyplývajúce z ustanovení o mimoriadnych udalostiach a štrukturálnych reformách preto predstavujú 0,67 % HDP v roku 2018 a 0,5 % HDP v roku 2019.

               (8)Rada 11. júla 2017 odporučila Fínsku zabezpečiť, aby sa odchýlka od postupu úprav smerom k strednodobému rozpočtovému cieľu v roku 2018 obmedzila len na úľavu súvisiacu s rozpočtovým vplyvom mimoriadnych udalostí (povolená v roku 2016) a úľavu súvisiacu s vykonávaním štrukturálnych reforiem a investícií (povolená v roku 2017). Je to v súlade s maximálnou nominálnou mierou rastu čistých primárnych verejných výdavkov o 1,9 % v roku 2018, čo zodpovedá povolenému zhoršeniu štrukturálneho salda o 0,1 % HDP. Z prognózy Komisie z jari 2018 vyplýva, že existuje riziko určitej odchýlky od odporúčanej fiškálnej úpravy v roku 2018. Keďže bol však výsledok za rok 2017 oproti očakávaniu lepší, v súčasnosti sa predpokladá, že vzdialenosť od strednodobého cieľa bude nižšia ako poskytnuté úľavy spojené s doložkami o neobvyklých udalostiach a štrukturálnych reformách. Ak sa to potvrdí, táto skutočnosť sa zohľadní pri hodnotení ex post za rok 2018.

               (9)Fínsko by na základe prognózy Komisie z jari 2018 malo v roku 2019 zabezpečiť, aby sa odchýlka od strednodobého rozpočtového cieľa v roku 2019 obmedzila na úľavu súvisiacu s vplyvom na rozpočet v súvislosti s vykonávaním štrukturálnych reforiem, pre ktoré bola v roku 2017 povolená dočasná odchýlka. Je to v súlade s maximálnou nominálnou mierou rastu čistých primárnych verejných výdavkov o 2,9 %, čo zodpovedá povolenému zhoršeniu štrukturálneho salda o 0,2 % HDP. Za predpokladu nezmenenej politiky sa očakáva, že Fínsko v roku 2019 túto požiadavku splní. Fínsko podľa prognózy dodrží referenčnú hodnotu pre úpravu dlhového pomeru v roku 2018 aj 2019. Rada celkovo zastáva názor, že Fínsko musí byť v roku 2018 pripravené prijať ďalšie opatrenia na zaistenie súladu a predpokladá sa, že v roku 2019 dodrží ustanovenia Paktu stability a rastu.

               (10)V dôsledku starnutia obyvateľstva a klesajúceho počtu pracovných síl sa predpokladá, že výdavky na dôchodky, zdravotnú a dlhodobú starostlivosť sa zvýšia z 24 % HDP v roku 2017 na 27 % HDP do roku 2030. Cieľom administratívnej reformy a reformy služieb sociálnej a zdravotnej starostlivosti, o ktorých sa v súčasnosti rokuje vo fínskom parlamente, je zníženie rastu výdavkov v tejto oblasti. Ďalšími cieľmi by bolo zabezpečenie rovnakého prístupu k zdravotnej starostlivosti a skrátenie čakacích lehôt pre pacientov, najmä v znevýhodnených alebo odľahlých oblastiach. Pomer subjektívne nesplnených zdravotných potrieb je vyšší ako priemer EÚ. Najmä ľudia, ktorí nepatria k pracovným silám, majú ťažkosti so získaním potrebnej zdravotnej starostlivosti. Služby sociálnej a zdravotnej starostlivosti vo Fínsku bude mať od roku 2020 na starosti nová úroveň regionálnej verejnej správy, konkrétne kraje. V rámci reformy sa budú združovať zdroje s cieľom umožniť ich účinnejšie využívanie na úrovni kraja. Častejšie využívanie digitálnych a elektronických služieb by tiež malo zvýšiť produktivitu. Služby sociálnej a primárnej zdravotnej starostlivosti by napokon poskytovali verejné, ako aj súkromné sociálne a zdravotné strediská. Tým by sa pacientom poskytla väčšia voľnosť výberu, pričom sa očakáva, že hospodárska súťaž medzi poskytovateľmi služieb prinesie úspory nákladov. Dosiahnutie týchto ambicióznych cieľov bude závisieť aj od rozhodnutí prijatých vo fáze vykonávania reformy.

               (11)Miera zamestnanosti celkovej populácie v produktívnom veku od 20 do 64 rokov v roku 2017 vo Fínsku na úrovni 74 % bola v porovnaní s ostatnými severskými krajinami relatívne nízka. Nižšia bola aj účasť na trhu práce, najmä v prípade žien, nízkokvalifikovaných mužov a osôb s migrantským pôvodom. Štrukturálna miera nezamestnanosti zhruba 7,5 % celkovej pracovnej sily v roku 2017 bola vysoká. V prípade rastu zamestnanosti aj napriek nedávnym opatreniam, ktoré prijali fínske orgány, pretrvávajú problémy s prijímaním viacerých stimulov na akceptovanie práce a s prijímaním aktívnejších politík trhu práce.

               (12)Neaktivita a pasce nezamestnanosti sú naďalej prekážkou rozsiahlejšieho využívania pracovnej sily. Významná pasca neaktivity vyplýva zo systému dávok a z kombinácie jeho rôznych druhov príspevkov. Príspevok sociálnej pomoci a príspevok na bývanie predstavujú podstatnú zložku tejto pasce. Nárok na tieto a iné dávky pri vyšších príjmoch veľmi rýchlo zaniká, čo so sebou nesie riziko, že rozhodnutie začať pracovať nemusí byť dostatočne finančne výhodné. Predpokladá sa, že zložitosť pravidiel týkajúcich sa dávok v spojení s administratívnymi postupmi vedie k rozsiahlym pasciam nezamestnanosti alebo „byrokratickým pasciam“. Neistota súvisiaca s úrovňou dávok a časom potrebným na znovuzískanie nároku na ne znižuje príťažlivosť krátkodobej práce alebo práce na čiastočný úväzok. A napokon možno konštatovať, že napriek nedávnemu oživeniu bytovej výstavby by nedostatok cenovo dostupného bývania v strediskách rastu mohol predstavovať ďalšiu prekážku mobility pracovnej sily. Je pravdepodobné, že určité vstupné informácie pre revíziu systému sociálneho zabezpečenia poskytne prebiehajúci experiment týkajúci sa základného príjmu, ktorého prvé výsledky sa očakávajú v roku 2019. Preskúmala sa reforma systému rodičovskej dovolenky s cieľom zvýšiť mieru zamestnanosti žien v plodnom veku a presadzovať rodovú rovnosť. V súčasnosti sa pripravuje register príjmov v reálnom čase, ktorý by mohol byť príležitosťou na zlepšenie efektívnosti verejných služieb a na účinné vyrovnanie dávok.

               (13)Postupy stanovovania miezd sa menia a prikláňajú sa k vyjednávaniu na odvetvovej a miestnej úrovni. Keďže podniky často čelia veľmi odlišným obmedzeniam, malo by to umožniť vyššiu diferenciáciu miezd medzi firmami, aby sa zabezpečilo, že rast reálnych miezd bude v súlade s rastom produktivity a zároveň podporí lepšie výsledky v oblasti zamestnanosti. Na základe najnovších dohôd o mzdových podmienkach uzavretých koncom roka 2017 a začiatkom roka 2018 majú organizovaní zamestnávatelia lepšie možnosti vyjednávať na miestnej úrovni. V prípade neorganizovaných zamestnávateľov pretrvávajú určité prekážky. Boli zaznamenané určité prvé pozitívne výsledky, keďže súčasný stav najnovších rokovaní o mzdách poukazuje na výsledok s celkovo neutrálnym vplyvom na konkurencieschopnosť v oblasti nákladov. V praxi sa zdá, že napriek tomu, že nedôjde k formálnej koordinácii dohôd o mzdových podmienkach, vzniká fínsky model, ktorým sa prepája zvyšovanie miezd v neobchodovateľnom sektore so zvyšovaním dohodnutým v obchodovateľnom sektore.

               (14)Keďže aktivita a zamestnanosť sa postupne vracajú na úroveň spred krízy, nižšia zamestnateľnosť nezamestnaných a neaktívnych ľudí sa pravdepodobne stane veľkým problémom, ktorý by mohol spomaliť opätovné oživenie trhu práce, a tým ohroziť dlhodobú udržateľnosť vysokej úrovne sociálnej starostlivosti vo fínskej spoločnosti. Táto situácia si vyžaduje primerané a integrované aktivizačné a rehabilitačné služby pre nezamestnaných a neaktívnych. Zdroje určené na verejné služby zamestnanosti, najmä na poradenské činnosti, sú zároveň pod priemerom EÚ. Služby pre nezamestnaných, najmä pre tých, ktorí majú horšie vyhliadky na zamestnanie, sú rozptýlené medzi niekoľko samostatných poskytovateľov služieb. Integrácia alebo lepšia koordinácia by pomohli vytvoriť súvislý reťazec služieb (jednotné kontaktné miesto pre nezamestnaných/neaktívne osoby). Treba pokračovať v úsilí zameranom na zaistenie opätovného vstupu neaktívnych osôb na trh práce, najmä osôb vo vekovej skupine 25 – 49 rokov a osôb s migrantským pôvodom. Populácia migrantov by mohla čiastočne vykompenzovať existujúci pokles obyvateľstva v produktívnom veku za predpokladu, že sa dobre začlení do trhu práce a do fínskej spoločnosti. Napokon sa zvyšuje nedostatok pracovných síl, pravdepodobne v dôsledku prebiehajúcich štrukturálnych zmien v hospodárstve, napríklad v dôsledku starnutia obyvateľstva. Vyplýva z toho potreba pokračovať v investíciách do vzdelávania a odbornej prípravy dospelých, aby sa umožnila pracovná mobilita a znížil sa nesúlad medzi ponúkanými a požadovanými zručnosťami.

               (15)Vláda uskutočnila opatrenia na podporu podnikania a začínajúcich podnikov a takisto zlepšila dostupnosť úverov a vývozných záruk pre malé a stredné podniky. Nezamestnaní majú teraz nárok na dávky v nezamestnanosti počas prvých mesiacov, keď začínajú podnikať. Tento program bude s najväčšou pravdepodobnosťou úspešný, ak sa skombinuje s odbornou prípravou a školeniami, no jeho krátke trvanie môže obmedziť jeho vplyv. Určité nedostatky pretrvávajú aj v sociálnej ochrane podnikateľov a samostatne zárobkovo činných osôb a relatívne riziko chudoby samostatne zárobkovo činných osôb vo Fínsku je vysoké.

               (16)Dlh domácností zostáva na historicky vysokej úrovni (67 % HDP v roku 2016). Dlh je prevažne úročený variabilnou sadzbou, čo predstavuje riziko v prípade zvýšenia úrokovej miery v strednodobom horizonte. Objem spotrebiteľských úverov sa rýchlo zvyšuje a rastúci podiel týchto úverov poskytujú zahraničné banky, iné finančné inštitúcie (nie úverové inštitúcie), malé úverové spoločnosti a isté formy partnerského poskytovania úverov. Fínsky úrad pre finančný dohľad prijal niekoľko opatrení na obmedzenie nárastu zadlženosti domácností. V krátkom čase sa však neočakáva žiadne aktívne znižovanie zadlženia, a to najmä preto, že úrokové sadzby zostávajú na nízkej úrovni a dôvera spotrebiteľov je silná. Neexistencia registra úverov môže bankám zabrániť v tom, aby mali jasný prehľad o celkovej zadlženosti domácností.

               (17)Komisia vykonala v kontexte európskeho semestra na rok 2018 komplexnú analýzu hospodárskej politiky Fínska, ktorú uverejnila v správe o tejto krajine na rok 2018. Zároveň posúdila program stability na rok 2018, národný program reforiem na rok 2018 a následné opatrenia v nadväznosti na odporúčania adresované Fínsku v predchádzajúcich rokoch. Komisia zohľadnila nielen ich význam pre udržateľnú fiškálnu a sociálno-ekonomickú politiku vo Fínsku, ale aj mieru ich súladu s pravidlami a usmerneniami Únie vzhľadom na potrebu posilniť celkovú správu hospodárskych záležitostí Únie zabezpečením vstupov na úrovni Únie do budúceho vnútroštátneho rozhodovania.

               (18)Rada na základe tohto posúdenia preskúmala program stability na rok 2018 a jej stanovisko
                  8
                je zohľadnené najmä v odporúčaní 1.

               TÝMTO ODPORÚČA, aby Fínsko v rokoch 2018 a 2019 prijalo opatrenia s cieľom:

               1.Dosiahnuť strednodobý rozpočtový cieľ v roku 2019, po zohľadnení úľavy súvisiacej so zavádzaním štrukturálnych reforiem, na ktoré bola udelená dočasná odchýlka. Zabezpečiť prijatie a zavedenie administratívnej reformy s cieľom zlepšiť nákladovú efektívnosť a rovnaký prístup k službám sociálnej a zdravotnej starostlivosti.

               2.Zlepšiť stimuly na akceptovanie práce a zabezpečiť primerané a dobre integrované služby pre nezamestnaných a neaktívnych.

               3.Posilniť monitorovanie dlhu domácností aj vytvorením systému úverových registrov.

               V Bruseli

                     Za Radu

                     predseda

                     (1)

                        Ú. v. ES L 209, 2.8.1997, s. 1.

                     (2)

                        COM(2018) 425 final.

                     (3)

                        P8_TA(2018)0077 a P8_TA(2018)0078.

                     (4)

                        SWD(2018) 224 final.

                     (5)

                        Nariadenie Európskeho parlamentu a Rady (EÚ) č. 1303/2013 zo 17. decembra 2013, ktorým sa stanovujú spoločné ustanovenia o Európskom fonde regionálneho rozvoja, Európskom sociálnom fonde, Kohéznom fonde, Európskom poľnohospodárskom fonde pre rozvoj vidieka a Európskom námornom a rybárskom fonde a ktorým sa stanovujú všeobecné ustanovenia o Európskom fonde regionálneho rozvoja, Európskom sociálnom fonde, Kohéznom fonde a Európskom námornom a rybárskom fonde, a ktorým sa zrušuje nariadenie Rady (ES) č. 1083/2006 (Ú. v. EÚ L 347, 20.12.2013, s. 320).

                     (6)

                        COM(2014) 494 final.

                     (7)

                        Saldo očistené od cyklických vplyvov bez jednorazových a dočasných opatrení, prepočítané útvarmi Komisie podľa spoločne dohodnutej metodiky.

                     (8)

                        Podľa článku 5 ods. 2 nariadenia Rady (ES) č. 1466/97.


               EURÓPSKA KOMISIA
            V Bruseli23. 5. 2018
            COM(2018) 420 final
            Odporúčanie
            ODPORÚČANIE RADY,
            ktoré sa týka národného programu reforiem Poľska na rok 2018a ktorým sa predkladá stanovisko Rady ku konvergenčnému programuPoľska na rok 2018

               Odporúčanie

               ODPORÚČANIE RADY,

               ktoré sa týka národného programu reforiem Poľska na rok 2018

                  a ktorým sa predkladá stanovisko Rady ku konvergenčnému programu
                  Poľska na rok 2018

               RADA EURÓPSKEJ ÚNIE,

               so zreteľom na Zmluvu o fungovaní Európskej únie, a najmä na jej článok 121 ods. 2 a článok 148 ods. 4,

               so zreteľom na nariadenie Rady (ES) č. 1466/97 zo 7. júla 1997 o posilnení dohľadu nad stavmi rozpočtov a o dohľade nad hospodárskymi politikami a ich koordinácii
                  1
               , a najmä na jeho článok 5 ods. 2/článok 9 ods. 2,

               so zreteľom na odporúčanie Európskej komisie
                  2
               ,

               so zreteľom na uznesenia Európskeho parlamentu
                  3
               ,

               so zreteľom na závery Európskej rady,

               so zreteľom na stanovisko Výboru pre zamestnanosť,

               so zreteľom na stanovisko Hospodárskeho a finančného výboru,

               so zreteľom na stanovisko Výboru pre sociálnu ochranu,

               so zreteľom na stanovisko Výboru pre hospodársku politiku,

               keďže:

               (1)Komisia 22. novembra 2017 prijala ročný prieskum rastu, čo znamenalo začiatok európskeho semestra pre koordináciu hospodárskych politík na rok 2018. Náležite zohľadnila Európsky pilier sociálnych práv vyhlásený Európskym parlamentom, Radou a Komisiou 17. novembra 2017. Priority ročného prieskumu rastu schválila Európska rada na zasadnutí 22. marca 2018. Komisia 22. novembra 2017 prijala na základe nariadenia (EÚ) č. 1176/2011 aj správu o mechanizme varovania, v ktorej Poľsko neurčila za jeden z členských štátov, vo vzťahu ku ktorým sa vykoná hĺbkové preskúmanie.

               (2)Správa o krajine na rok 2018 bola pre Poľsko
                  4
                uverejnená 7. marca 2018. Posudzoval sa v nej pokrok, ktorý Poľsko dosiahlo pri plnení odporúčaní pre jednotlivé krajiny prijatých Radou 11. júla 2017, následné opatrenia v nadväznosti na odporúčania prijaté v predchádzajúcich rokoch, ako aj pokrok Poľska pri dosahovaní jeho národných cieľov stratégie Európa 2020.

               (3)Poľsko predložilo 26. apríla 2018 svoj národný program reforiem na rok 2018 a svoj konvergenčný program na rok 2018. S cieľom zohľadniť prepojenia medzi nimi sa obidva tieto programy posudzovali súčasne.

               (4)Príslušné odporúčania pre jednotlivé krajiny boli zohľadnené v programovaní európskych štrukturálnych a investičných fondov na obdobie rokov 2014 – 2020. Podľa článku 23 nariadenia Európskeho parlamentu a Rady (EÚ) č. 1303/2013
                  5
                platí, že ak je to nevyhnutné na podporu vykonávania príslušných odporúčaní Rady, Komisia môže požiadať členský štát, aby preskúmal svoju partnerskú dohodu a príslušné programy a navrhol ich zmeny. Komisia poskytla ďalšie informácie o tom, ako bude využívať toto ustanovenie, v usmerneniach k uplatňovaniu opatrení spájajúcich účinnosť európskych štrukturálnych a investičných fondov s riadnou správou hospodárskych záležitostí
                  6
               .

               (5)Poľsko v súčasnosti podlieha preventívnej časti Paktu stability a rastu. Vláda vo svojom konvergenčnom programe na rok 2018 plánuje postupne zlepšiť celkový deficit z úrovne 1,7 % HDP v roku 2017 na 0,7 % HDP v roku 2021. Strednodobý rozpočtový cieľ, ktorým je deficit vo výške 1,0 % HDP v štrukturálnom vyjadrení, sa podľa očakávaní do roku 2021, t. j. v období, na ktoré sa konvergenčný program vzťahuje, nedosiahne. Prepočítané štrukturálne saldo
                  7
                poukazuje v roku 2021 na deficit vo výške 1,3 % HDP. Na základe konvergenčného programu na rok 2018 sa očakáva, že sa pomer dlhu verejnej správy k HDP zníži z 50,6 % HDP v roku 2017 na 50,4 % HDP v roku 2018 a do roku 2021 na 46,0 % HDP. Makroekonomický scenár, na ktorom sa zakladajú tieto rozpočtové prognózy, je opatrný pre rok 2018 a následne realistický.

               (6)Rada 11. júla 2017 odporučila Poľsku, aby zabezpečilo, že nominálna miera rastu čistých primárnych verejných výdavkov
                  8
                v 2018 neprekročí 3,7 %, čo zodpovedá ročnej štrukturálnej úprave vo výške 0,5 % HDP. Zároveň bolo uvedené, že v posúdení rozpočtových plánov a rozpočtových výsledkov sa bude musieť náležite zohľadniť cieľ, ktorým je plnenie zámerov fiškálnej politiky, ktoré prispievajú k posilneniu prebiehajúceho oživenia a k zabezpečeniu udržateľnosti verejných financií. Komisia uskutočnila kvalitatívne posúdenie sily hospodárskych podmienok v Poľsku, pričom náležite zvážila jeho problémy v oblasti udržateľnosti. Na tomto základe dospela k záveru, že netreba zohľadňovať žiadne ďalšie prvky. Z prognózy Komisie z jari 2018 vyplýva, že existuje riziko značnej odchýlky od odporúčanej úpravy v roku 2018.

               (7)Vzhľadom na predpokladanú produkčnú medzeru Poľska vo výške 1,5 % v roku 2019 by nominálna miera rastu bez čistých primárnych verejných výdavkov nemala presiahnuť 4,2 %, čo zodpovedá štrukturálnej úprave 0,6 % HDP na základe matice úprav požadovanej v Pakte stability a rastu. Z prognózy Komisie z jari 2018 vyplýva, že v roku 2019 existuje riziko značnej odchýlky od uvedenej požiadavky. Rada celkovo zastáva názor, že od roku 2018 by sa mali prijať potrebné opatrenia, aby sa dosiahol súlad s ustanoveniami Paktu stability a rastu.

               (8)Poľsko bude v strednodobom až dlhodobom horizonte čeliť vo viacerých oblastiach výdavkovým tlakom, najmä v súvislosti so starnutím obyvateľstva, ktoré si budú vyžadovať nové mechanizmy posudzovania efektívnosti a účinnosti verejných výdavkov a uľahčenie prerozdeľovania zdrojov. S týmto cieľom vláda začala pracovať na reforme rozpočtového procesu, najmä s cieľom posilniť strednodobý rozpočtový rámec a začleniť do rozpočtového procesu preskúmania výdavkov. Hoci existujúce nezávislé inštitúcie v Poľsku plnia niektoré z funkcií, ktoré obvykle pripadajú na fiškálne rady, krajina je jediným členským štátom bez plnohodnotnej nezávislej fiškálnej rady a podľa všetkého ju ani neplánuje zriadiť. V správe o krajine za rok 2018 sa konštatuje, že Poľsko nedosiahlo žiadny pokrok v oblasti obmedzovania rozsiahlej miery využívania znížených sadzieb dane z pridanej hodnoty. Poľské ministerstvo financií však pracuje na zjednodušení spôsobu, akým sa príslušné sadzby budú prideľovať tovaru a službám.

               (9)Poľský pracovný trh dosahoval v posledných rokoch veľmi dobré výsledky a miera zamestnanosti ďalej klesala. Účasť určitých skupín na pracovnom trhu, najmä účasť žien, osôb s nízkou kvalifikáciou a starších občanov, je však v porovnaní s ostatnými členskými štátmi naďalej nízka. Niekoľko nedávno zavedených politických opatrení má tendenciu znižovať motiváciu ľudí pracovať, a to najmä v prípade žien a starších ľudí. Poľský systém sociálnej ochrany nedostatočne motivuje k práci. Zatiaľ čo vďaka prídavkom na deti sa podarilo znížiť mieru chudoby a nerovnosti, pri týchto prídavkoch sa už prejavil negatívny vplyv na účasť rodičov, najmä žien, na trhu práce, pretože veľkosť a obmedzená miera zisťovania majetkových pomerov pri prídavkoch naštrbujú účinnosť pracovných stimulov, ktoré sú zahrnuté v iných sociálnych dávkach. Mieru účasti žien na trhu práce ďalej zhoršuje nízka účasť detí do troch rokov na formálnej starostlivosti o deti, ktorá je naďalej jednou z najnižších v EÚ. Obmedzená podpora, ktorú majú k dispozícii ľudia poskytujúci dlhodobú starostlivosť, týmto osobám bráni pri vstupe na pracovný trh. Zníženie zákonného veku odchodu do dôchodku motivovalo niektorých starších pracovníkov k opusteniu trhu práce. Nárast dopytu po pracovnej sile tak pomáha uspokojiť migrácia z krajín mimo EÚ.

               (10)Doplnkovým spôsobom, ako podporiť tak účasť na trhu práce, ako aj inovačnú schopnosť hospodárstva je poskytnúť žiakom a dospelým primerané zručnosti a schopnosti, ktoré im pomôžu pracovne sa presadiť na rýchlo sa meniacom pracovnom trhu. Miera účasti dospelých na vzdelávaní a odbornej príprave je oveľa nižšia, než je priemer EÚ. V kombinácii s určitými nedostatkami v digitálnych zručnostiach, verbálnej a matematickej gramotnosti – najmä medzi dospelými s nižším ako terciárnym vzdelaním – to sťažuje ich zamestnateľnosť. Do akej miery nedávno zavedené a plánované politické opatrenia, ako napríklad zmeny v organizácii všeobecného, odborného a vysokoškolského vzdelávania, budú mať vplyv na úroveň zručností absolventov, ešte nie je známe.

               (11)Poľsko ďalej prijíma opatrenia, ktorými chce riešiť segmentáciu trhu práce, a to tak, že obmedzuje možnosť zneužívania práce na dobu určitú, pri určitých neštandardných pracovných zmluvách zvyšuje príspevky na sociálne zabezpečenie a pri niektorých týchto zmluvách zavádza minimálnu hodinovú mzdu. Počet a podiel trvalých pracovných zmlúv od konca roka 2016 rastie, napriek tomu je však podiel dočasných pracovných zmlúv stále jedným z najvyšších v EÚ. Do reformovaného zákonníka práce by sa mohli zahrnúť určité ďalšie legislatívne zmeny relevantné pre túto dualitu pracovného trhu. Ako jeden z potenciálne problematických aspektov sa javí sociálna ochrana pracovníkov, ktorí sú samostatne zárobkovo činnými osobami a ktorí majú určité neštandardné zmluvy, a to najmä z hľadiska primeranosti ich budúcich dôchodkov. Od roku 2015 bolo zavedených niekoľko opatrení s cieľom zlepšiť sociálnu ochranu samostatne zárobkovo činných osôb a osôb, ktoré majú uzavreté atypické pracovné zmluvy.

               (12)Priemerný vek odchodu do dôchodku v posledných rokoch vzrástol, čo je odzrkadlením minulých reforiem, ako napríklad zrušenia možností predčasného odchodu do dôchodku a postupného zvyšovania zákonného veku odchodu do dôchodku. Pokračovanie zvyšovania priemerného veku odchodu do dôchodku má zásadný význam pre strednodobý hospodársky rast, ako aj pre zabezpečenie primeranosti a fiškálnej udržateľnosti dôchodkového systému. Nedávne zníženie zákonného veku odchodu do dôchodku na 60 rokov pre ženy a 65 rokov pre mužov je však krokom opačným smerom. Na rozdiel od toho vek odchodu do dôchodku sudcov a sudkýň na všeobecných súdoch bol zhodne stanovený na 65 rokov, čo je v súlade s požiadavkou Komisie. Medzi dôvody nízkej mobility pracovnej sily a skrytej nezamestnanosti v poľnohospodárstve patrí osobitný systém sociálneho poistenia pre poľnohospodárov, ktorý sa dotuje nákladmi vo výške takmer 1 % HDP.

               (13)Na zlepšenie výsledkov v oblasti zdravotnej starostlivosti je v Poľsku potrebné zlepšiť prístup k zdravotnej starostlivosti a zvýšiť jej účinnosť. Subjektívne neuspokojené potreby v prípade lekárskej starostlivosti patria medzi najvyššie v EÚ a čakacie lehoty pre určité výkony sú obzvlášť dlhé. Počet nemocničných lôžok je pomerne vysoký a geograficky neoptimálne rozložený. Ambulantná a primárna zdravotná starostlivosť je vo všeobecnosti nedostatočne rozvinutá, pričom lekári sú motivovaní posielať pacientov na vyšetrenie a liečbu k špecializovaným lekárom. Riešenie týchto problémov je veľmi náročné, pretože úroveň verejných finančných zdrojov a počet lekárov a zdravotných sestier je v Poľsku pri určitých špecializáciách stále výrazne po priemerom EÚ. V roku 2017 bola zaznamenaná určitá snaha efektívnejšie rozdeľovať zdroje v sektore zdravotnej starostlivosti, no účinky týchto opatrení sa ešte neprejavili.

               (14)Zvyšovanie schopnosti hospodárstva inovovať má zásadný význam pre to, aby sa Poľsko dokázalo posunúť vyššie v globálnom hodnotovom reťazci, čím by sa zároveň podporil potenciál v oblasti zlepšovania životnej úrovne. Na to treba realizovať politické opatrenia na mnohých frontoch, a to postupným tempom počas niekoľkých rokov. Medzi relevantné kľúčové politické oblasti patrí budovanie dôvery v regulačné prostredie, poskytovanie stimulov pre podniky, aby investovali do výskumu a vývoja, posilňovanie vedeckej základne, a to aj reformami terciárneho vzdelávania a podnecovaním výrazného toku vedomostí a úzkej spolupráce medzi podnikmi a výskumnými inštitúciami. K poslednej menovanej oblasti patrí aj zabezpečenie priaznivých podmienok pre komercializáciu výskumu, ktorá bude podporovaná z verejných zdrojov. V týchto oblastiach už bolo realizovaných niekoľko politických opatrení a vláda plánuje aj ďalšie.

               (15)Rýchle tempo regulačných zmien a obmedzená miera využívania verejných a sociálnych konzultácií pri niekoľkých kľúčových zákonoch majú negatívny vplyv na kvalitu právnych predpisov a zvyšovanie neistoty pre podniky. V tejto súvislosti má zásadný význam aj zaručenie fungovania právneho štátu a nezávislosti súdnictva. Komisia dospela k záveru, že zmeny prijaté v justičnom systéme predstavujú jasné riziko vážneho porušenia zásady právneho štátu. Nárast miery investícií by mohli umožniť dôležité faktory ako právna istota a dôvera v rovnosť a predvídateľnosť regulačných, daňových a iných politík a inštitúcií. Spoľahlivé ex ante a ex post posúdenia vplyvu a dobre navrhnuté a vykonané sociálne a verejné konzultácie by mohli pomôcť zlepšiť kvalitu právnych predpisov, obmedziť nutnosť následných zmien, a tak zvýšiť predvídateľnosť regulačného prostredia. V krátkodobom horizonte by sa tým zároveň mohlo pomôcť obmedziť možné negatívne vedľajšie účinky nových zákonov, ako napríklad dočasný nárast administratívneho zaťaženia vyplývajúci zo zmeny daňových predpisov.

               (16)Cestná sieť sa vďaka financovaniu EÚ rýchlo rozvíja, ale úmrtnosť na cestách stále patrí k najvyšším v EÚ. V mestách sa navyše stále viac prejavujú problémy v oblasti mobility, ako napríklad dopravné zápchy a znečistenie ovzdušia, ktoré sú dôsledkom rastúceho počtu osobných automobilov a veľkého podielu starých vozidiel. Súčasné stimuly zamerané na využívanie hromadnej dopravy s nízkymi emisiami splodín a aktívnych dopravných prostriedkov nepostačujú na riešenie týchto problémov. Vykonávanie projektov v oblasti železničnej dopravy spolufinancovaných z prostriedkov EÚ sa naďalej stretáva s veľkými problémami hlavne v dôsledku obmedzenej kapacity stavebného sektora a inštitucionálnych nedostatkov správcu železničnej infraštruktúry. Stále neexistuje strategické plánovanie v súvislosti s dlhodobým rozvojom dopravných sietí vo všetkých oblastiach dopravy na obdobie po roku 2023, v ktorom by sa jasne identifikovali a náležite zadefinovali ich príslušné úlohy.

               (17)Komisia vykonala v kontexte európskeho semestra na rok 2018 komplexnú analýzu hospodárskej politiky Poľska, ktorú uverejnila v správe o tejto krajine na rok 2018. Zároveň posúdila konvergenčný program na rok 2018, národný program reforiem na rok 2018 a následné opatrenia v nadväznosti na odporúčania adresované Poľsku v predchádzajúcich rokoch. Zohľadnila nielen ich význam pre udržateľnú fiškálnu a sociálno-ekonomickú politiku v Poľsku, ale aj ich súlad s pravidlami a usmerneniami Únie vzhľadom na potrebu posilniť celkovú správu hospodárskych záležitostí Únie zabezpečením vstupov na úrovni Únie do budúceho vnútroštátneho rozhodovania.

               (18)Rada na základe tohto posúdenia preskúmala konvergenčný program na rok 2018 a jej stanovisko
                  9
                je zohľadnené najmä v odporúčaní 1.

               TÝMTO ODPORÚČA, aby Poľsko v rokoch 2018 a 2019 prijalo opatrenia s cieľom:

               1.Zabezpečiť, že nominálna miera rastu čistých primárnych verejných výdavkov v roku 2019 neprekročí 4,2 %, čo zodpovedá ročnej štrukturálnej úprave vo výške 0,6 % HDP. Prijať kroky na zefektívnenie verejných výdavkov, a to aj zlepšením rozpočtového procesu.

               2.Prijať kroky na zvýšenie účasti osôb na trhu práce, a to aj zlepšením prístupu k starostlivosti o dieťa a podporou zručností relevantných pre pracovný trh, najmä prostredníctvom vzdelávania dospelých, a odstrániť pretrvávajúce prekážky brániace trvalejším druhom pracovného pomeru. Zabezpečiť udržateľnosť a primeranosť dôchodkového systému prijatím opatrení na zvýšenie skutočného veku odchodu do dôchodku a uskutočnením reformy preferenčných dôchodkových systémov.

               3.Posilniť inovačnú kapacitu hospodárstva, a to aj podporou užšej spolupráce medzi podnikmi a výskumnými inštitúciami. Zlepšiť regulačné prostredie, najmä zabezpečením účinných verejných a sociálnych konzultácií v legislatívnom procese.

               V Bruseli

                     Za Radu

                     predseda

                     (1)

                        Ú. v. ES L 209, 2.8.1997, s. 1.

                     (2)

                        COM(2018) 420 final.

                     (3)

                        P8_TA(2018)0077 a P8_TA(2018)0078.

                     (4)

                        SWD(2018) 219 final.

                     (5)

                        Nariadenie Európskeho parlamentu a Rady (EÚ) č. 1303/2013 zo 17. decembra 2013, ktorým sa stanovujú spoločné ustanovenia o Európskom fonde regionálneho rozvoja, Európskom sociálnom fonde, Kohéznom fonde, Európskom poľnohospodárskom fonde pre rozvoj vidieka a Európskom námornom a rybárskom fonde a ktorým sa stanovujú všeobecné ustanovenia o Európskom fonde regionálneho rozvoja, Európskom sociálnom fonde, Kohéznom fonde a Európskom námornom a rybárskom fonde, a ktorým sa zrušuje nariadenie Rady (ES) č. 1083/2006 (Ú. v. EÚ L 347, 20.12.2013, s. 320).

                     (6)

                        COM(2014) 494 final.

                     (7)

                        Saldo očistené od cyklických vplyvov bez jednorazových a dočasných opatrení, prepočítané útvarmi Komisie podľa spoločne dohodnutej metodiky.

                     (8)

                        Čisté primárne verejné výdavky pozostávajú z celkových verejných výdavkov bez úrokových výdavkov, výdavkov na programy Únie plne hradených z fondov Únie a nediskrečných zmien vo výdavkoch na dávky v nezamestnanosti. Tvorba hrubého fixného kapitálu financovaná z vnútroštátnych zdrojov je rozložená na obdobie štyroch rokov. Diskrečné opatrenia na strane príjmov alebo zvýšenia príjmov vyplývajúce z právnych predpisov sú zohľadnené. Jednorazové opatrenia na strane príjmov aj výdavkov sú vzájomne započítané.

                     (9)

                        Podľa článku 5 ods. 2 nariadenia Rady (ES) č. 1466/97.


               EURÓPSKA KOMISIA
            V Bruseli23. 5. 2018
            COM(2018) 432 final
            Odporúčanie
            ROZHODNUTIE RADY,
            ktorým sa stanovuje, že Rumunsko neprijalo účinné opatrenia v reakcii na odporúčanie Rady z 5. decembra 2017
            {SWD(2018) 366 final}

               Odporúčanie

               ROZHODNUTIE RADY,

               ktorým sa stanovuje, že Rumunsko neprijalo účinné opatrenia v reakcii na odporúčanie Rady z 5. decembra 2017

               RADA EURÓPSKEJ ÚNIE,

               so zreteľom na Zmluvu o fungovaní Európskej únie,

               so zreteľom na nariadenie Rady (ES) č. 1466/97
                  1
               , a najmä na jeho článok 10 ods. 2, štvrtý pododsek,

               so zreteľom na odporúčanie Európskej komisie,

               keďže:

               (1)Rada 16. júna 2017 v súlade s článkom 121 ods. 4 Zmluvy o fungovaní Európskej únie (ZFEÚ) rozhodla, že v Rumunsku bola zaznamenaná značná odchýlka od postupu úprav smerom k strednodobému rozpočtovému cieľu. Vzhľadom na stanovenú značnú odchýlku Rada 16. júna 2017 vydala pre Rumunsko odporúčanie
                  2
               , aby prijalo opatrenia potrebné na zabezpečenie toho, aby nominálna miera rastu čistých primárnych verejných výdavkov
                  3
                v roku 2017 neprekročila 3,3 %, čo zodpovedá ročnej štrukturálnej úprave vo výške 0,5 % HDP.

               (2)Rada 5. decembra 2017 dospela k záveru
                  4
               , že Rumunsko neprijalo účinné opatrenia v reakcii na odporúčanie Rady zo 16. júna 2017. Rada preto 5. decembra 2017 vydala pre Rumunsko revidované odporúčanie
                  5
               , aby prijalo opatrenia potrebné na zabezpečenie toho, aby nominálna miera rastu čistých primárnych verejných výdavkov v roku 2018 neprekročila 3,3 %, čo zodpovedá ročnej štrukturálnej úprave vo výške 0,8 % HDP. Takisto v ňom odporučila, aby Rumunsko použilo neočakávané zisky na zníženie svojho deficitu a aby opatrenia na rozpočtovú konsolidáciu zaistili trvalé zlepšenie štrukturálneho salda verejnej správy spôsobom, ktorý podporuje rast. Rada Rumunsku stanovila lehotu 15. apríla 2018 na podanie správy o opatreniach prijatých v reakcii na toto odporúčanie.

               (3)Komisia v dňoch 10. a 11. apríla 2018 vykonala v Rumunsku misiu zvýšeného dohľadu na účely monitorovania na mieste podľa článku -11 ods. 2 nariadenia Rady (ES) č. 1466/97. Po tom, ako Komisia zaslala svoje predbežné zistenia rumunským orgánom na pripomienkovanie, predložila [23.] mája 2018 správu o svojich zisteniach Rade. Tieto zistenia boli následne zverejnené. Podľa uvedenej správy Komisie rumunské orgány nemajú v úmysle konať podľa odporúčania Rady z 5. decembra 2017. Rumunské orgány misii potvrdili, že ich cieľom pre rok 2018 zostáva dosiahnuť celkový deficit tesne pod úrovňou 3 % HDP. Vzhľadom na kladnú a rastúcu produkčnú medzeru to naznačuje ďalšie zhoršovanie základného štrukturálneho deficitu, čo je v rozpore s odporúčaním Rady, a odzrkadľuje to jasne expanzívnu fiškálnu politiku.

               (4)Rumunské orgány 20. apríla 2018, po uplynutí lehoty stanovenej Radou, predložili správu o opatreniach prijatých v reakcii na odporúčanie Rady z 5. decembra 2017. V správe opätovne potvrdili, že ich cieľom pre rok 2018 zostáva dosiahnuť celkový deficit tesne pod úrovňou 3 % HDP. Fiškálny vplyv oznámených opatrení je výrazne nižší ako požiadavka uvedená v odporúčaní Rady.

               (5)Z prognózy Komisie z jari 2018 vyplýva, že rast čistých primárnych verejných výdavkov má dosiahnuť úroveň 10,8 %, čo je výrazne nad 3,3 % referenčnou hodnotou pre výdavky. Štrukturálne saldo sa má v roku 2018 zhoršiť o 0,5 % HDP, čo povedie k deficitu 3,8 % HDP. Ide o presný opak odporúčania, ktorým je dosiahnuť štrukturálne zlepšenie na úrovni 0,8 % HDP v porovnaní s rokom 2017. Oba piliere preto poukazujú na výraznú odchýlku od odporúčanej úpravy. Referenčná hodnota pre výdavky poukazuje na odchýlku vo výške 2,4 % HDP. Štrukturálne saldo potvrdzuje tento výklad, pričom naznačuje o niečo nižšiu odchýlku vo výške 1,8 % HDP. Na výšku odchýlky, ktorú naznačuje štrukturálne saldo, negatívne vplýva vyšší odhadovaný rast potenciálneho HDP, z ktorého štrukturálne saldo vychádza, v porovnaní so strednodobým priemerom, z ktorého vychádza referenčná hodnota pre výdavky. Po zohľadnení uvedenej skutočnosti celkové hodnotenie potvrdzuje výraznú odchýlku od odporúčanej úpravy.

               (6)Zhoršenie oproti roku 2017 je do veľkej miery spôsobené zvyšovaním výdavkov na odmeňovanie zamestnancov verejnej správy, ktoré bolo schválené v lete 2017 a nadobudlo účinnosť v januári 2018. Od prognózy Komisie z jari 2017, z ktorej odporúčanie Rady z 5. decembra 2017 vychádzalo, rumunské orgány čiastočne zvrátili systémovú dôchodkovú reformu z minulosti, keď od roku 2018 znížili podiel príspevkov na sociálne zabezpečenie prevádzaných do druhého dôchodkového piliera. Očakáva sa, že toto zníženie bude mať krátkodobý pozitívny vplyv na verejné príjmy, a teda na saldo verejných financií. Takýto fiškálny zisk sa však v dlhodobom horizonte rozptýli, keďže príspevky na sociálne zabezpečenie presmerované z druhého piliera bude sprevádzať povinnosť platiť starobné dôchodky v budúcnosti.

               (7)To vedie k záveru, že reakcia Rumunska na odporúčanie Rady z 5. decembra 2017 nebola dostatočná. Fiškálne úsilie nedosahuje ročnú štrukturálnu úpravu na úrovni 0,8 % HDP pre rok 2018 zodpovedajúcu nominálnej miere rastu čistých primárnych verejných výdavkov, ktorá v roku 2018 neprekračuje 3,3 %,

               PRIJALA TOTO ROZHODNUTIE:

               Článok 1

               Rumunsko neprijalo účinné opatrenia v reakcii na odporúčanie Rady z 5. decembra 2017.

               Článok 2

               Toto rozhodnutie je určené Rumunsku.

               V Bruseli

                     Za Radu

                     predseda

                     (1)

                        Ú. v. ES L 209, 2.8.1997, s. 1.

                     (2)

                        Ú. v. EÚ C 216, 6.7.2017, s. 1.

                     (3)

                        Čisté primárne verejné výdavky pozostávajú z celkových verejných výdavkov bez úrokových výdavkov, výdavkov na programy Únie plne hradených z fondov Únie a nediskrečných zmien vo výdavkoch na dávky v nezamestnanosti. Tvorba hrubého fixného kapitálu financovaná z vnútroštátnych zdrojov je rozložená na obdobie štyroch rokov. Diskrečné opatrenia na strane príjmov alebo zvýšenia príjmov vyplývajúce z právnych predpisov sú zohľadnené. Jednorazové opatrenia na strane príjmov aj výdavkov sú vzájomne započítané.

                     (4)

                        Ú. v. EÚ L 340, 20.12.2017, s. 49.

                     (5)

                        Ú. v. EÚ C 439, 20.12.2017, s. 1.


               EURÓPSKA KOMISIA
            V Bruseli6. 6. 2018
            COM(2018) 332 final
            Odporúčanie
            ROZHODNUTIE RADY,
            ktorým sa poveruje na začatie rokovaní o dohode so Spojenými štátmi americkými, pokiaľ ide o dovoz vysokokvalitného hovädzieho mäsa zo zvierat, ktorým sa nepodávali určité rastové hormóny

               DÔVODOVÁ SPRÁVA

               1.KONTEXT NÁVRHU

               •Dôvody a ciele návrhu

               Táto iniciatíva je určená na úpravu súčasných dohôd s USA, pokiaľ ide o dovoz hovädzieho mäsa bez hormónov. Nemá za cieľ nijako ovplyvniť zákaz EÚ týkajúci sa hormonálne ošetrovaného hovädzieho mäsa.

               Spojené štáty podnikli v decembri 2016 kroky na opätovné zavedenie zvýšených ciel na určité výrobky EÚ. Reagovali tak na obavy zástupcov odvetvia hovädzieho mäsa z USA, ktorí tvrdili, že Európska únia zrejme porušuje revidované Memorandum o porozumení so Spojenými štátmi americkými o dovoze hovädzieho mäsa zo zvierat, ktorým sa nepodávali určité rastové hormóny, a o zvýšených clách uplatňovaných Spojenými štátmi na určité výrobky Európskej únie z 21. októbra 2013
                  1
                (ďalej len „revidované MoP“). Revidované MoP uzavreli Európska únia a Spojené štáty americké po vyriešení sporu v rámci WTO vo veci DS26, ES – Opatrenia týkajúce sa mäsa a mäsových výrobkov (Hormóny), a orgánu WTO na urovnávanie sporov ho 14. apríla 2014 oznámili ako vzájomne dohodnuté riešenie na vykonanie správy v konaní o urovnávaní sporov.

               V súlade s pôvodným MoP a jeho revidovanou verziou EÚ otvorila ročnú colnú kvótu na vysokokvalitné hovädzie mäso
                  2
               .

               Po tom, čo Spojené štáty spustili v decembri 2016 proces na opätovné zavedenie zvýšených ciel na určité výrobky EÚ, uskutočnili obidve strany konzultácie týkajúce sa fungovania revidovaného MoP, ako je uvedené v jeho článku IV.

               Cieľom tohto odporúčania je získať poverenie na rokovania o dohode so Spojenými štátmi americkými na základe uvedených konzultácií, pokiaľ ide o fungovanie colnej kvóty na vysokokvalitné hovädzie mäso, a prípadne aj o jej pridelení jednotlivým krajinám.

               Potrebné môžu byť aj rokovania s ďalšími dodávateľskými krajinami, aby sa zabezpečilo, že všetky dohodnuté množstvá uvedenej colnej kvóty so Spojenými štátmi pre jednotlivé krajiny budú rešpektovať ich existujúce práva podľa dohôd GATT/WTO.

               •Súlad s existujúcimi ustanoveniami v tejto oblasti politiky

               Neuplatňuje sa.

               •Súlad s ostatnými politikami Únie

               Neuplatňuje sa.

               2.PRÁVNY ZÁKLAD, SUBSIDIARITA A PROPORCIONALITA

               •Právny základ

               Článok 207 ZFEÚ (spoločná obchodná politika) spolu s článkom 218 ods. 3 a 4.

               •Subsidiarita (v prípade inej ako výlučnej právomoci)

               Neuplatňuje sa, keďže v oblasti spoločnej obchodnej politiky má Únia výlučnú právomoc [článok 3 ods. 1 písm. e) ZFEÚ].

               •Proporcionalita

               Neuplatňuje sa.

               •Výber nástroja

               Uzavretie medzinárodnej dohody je jediný spôsob, ako zabrániť tomu, aby jej signatári v neskoršom štádiu spochybňovali dohodnuté ustanovenia.

               3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU

               •Hodnotenia ex post/kontroly vhodnosti existujúcich právnych predpisov

               Neuplatňuje sa.

               •Konzultácie so zainteresovanými stranami

               Plán iniciatívy o poverení na začatie rokovaní o dohode so Spojenými štátmi americkými, pokiaľ ide o dovoz vysokokvalitného hovädzieho mäsa zo zvierat, ktorým sa nepodávali určité rastové hormóny, bol predmetom verejnej konzultácie, ktorá sa uskutočnila od 27. marca do 24. apríla 2018. Predložených bolo celkovo 37 príspevkov, 24 od občanov, podnikov alebo profesionálnych organizácií z EÚ a 13 od spoločností a vlád z krajín mimo EÚ.

               Dvanásť príspevkov podali občania EÚ (Belgicko, Nemecko, Grécko, Taliansko, Španielsko a Švédsko), ktorí vyjadrili podporu pre poľnohospodárstvo rešpektujúce životné prostredie, dobré životné podmienky zvierat a zdravé produkty a zdôraznili význam produkcie mäsa bez hormónov a antibiotík. Niektorí vyjadrili názor, že spotreba mäsa by sa mala znížiť.

               Štyri príspevky boli od malých a stredných podnikov so sídlom v EÚ (Grécko, Taliansko a Spojené kráľovstvo), ktoré buď iniciatívu EÚ podporili alebo žiadali, aby sa revidoval aj systém riadenia. V jednom sa navrhol prístup „počkáme a uvidíme“. V jednom z príspevkov odznel návrh konzultovať so spoločnosťami, ktoré sa aktívne podieľajú na obchode s hovädzím mäsom, a dať im čas na to, aby sa prispôsobili výslednému riešeniu. Jeden z prispievateľov vyjadril spokojnosť so súčasnými dodávkami hovädzieho mäsa v rámci kvóty.

               Posledných osem príspevkov v rámci EÚ prišlo od profesionálnych organizácií: na úrovni EÚ, z Francúzska, Nemecka, Talianska a Spojeného kráľovstva. Tie pripomenuli, že v EÚ sú hormóny ako rastové stimulátory pri chove hospodárskych zvierat zakázané a normy bezpečnosti potravín a zdravia, ktoré sa uplatňujú v EÚ, sa musia zachovať. Dvaja respondenti zdôraznili, že rokovania by nemali viesť k zvýšeniu objemu povoleného dovozu v rámci kvóty. Jeden respondent pripomenul, že ako náhrada za rastové stimulátory sa používajú aj antibiotiká. Ďalší zdôraznil, že akákoľvek dohoda musí byť v súlade s právnymi predpismi WTO. Dvaja vyslovili presvedčenie, že orgány EÚ majú podporovať európske odvetvie hovädzieho mäsa, a dvaja podčiarkli, že je dôležité nájsť riešenie spolu s USA a vyhnúť sa tým obchodnej vojne so škodlivými následkami.

               Trinásť príspevkov spoza hraníc EÚ zaslali predovšetkým argentínske spoločnosti a profesionálne organizácie, ktoré sa zasadzujú o to, aby bola ako jedna zo strán rokovaní uznaná aj Argentína. Novozélandský producent mäsa, ktorého v tomto stanovisku podporila aj novozélandská vláda, zdôraznil, že aj keď je v rámci kvóty len malým dodávateľom, tieto vývozy sú pre novozélandské hospodárstvo dôležité, a preto by mala byť na konzultácie prizvaná aj táto krajina. Posledné dva príspevky od austrálskej a uruguajskej vlády sa zasadzovali o to, aby sa tieto krajiny zúčastnili na rokovaniach v súlade s právnymi predpismi WTO.

               •Získavanie a využívanie expertízy

               Neuplatňuje sa.

               •Posúdenie vplyvu

               Neuplatňuje sa.

               •Regulačná vhodnosť a zjednodušenie

               Neuplatňuje sa.

               •Základné práva

               Neuplatňuje sa.

               4.VPLYV NA ROZPOČET

               Žiadny.

               Odporúčanie

               ROZHODNUTIE RADY,

               ktorým sa poveruje na začatie rokovaní o dohode so Spojenými štátmi americkými, pokiaľ ide o dovoz vysokokvalitného hovädzieho mäsa zo zvierat, ktorým sa nepodávali určité rastové hormóny

               RADA EURÓPSKEJ ÚNIE,

               so zreteľom na Zmluvu o fungovaní Európskej únie, a najmä na jej článok 207 a článok 218 ods. 3 a 4,

               so zreteľom na odporúčanie Európskej komisie,

               keďže:

               (1)Európska únia uzavrela 21. októbra 2013 revidované Memorandum o porozumení so Spojenými štátmi americkými o dovoze hovädzieho mäsa zo zvierat, ktorým sa nepodávali určité rastové hormóny, a o zvýšených clách uplatňovaných Spojenými štátmi na určité výrobky Európskej únie
                  3
                (ďalej len „revidované MoP“).

               (2)Revidované MoP bolo uzavreté po vyriešení sporu v rámci WTO vo veci DS26, ES – Opatrenia týkajúce sa mäsa a mäsových výrobkov (Hormóny), a 14. apríla 2014 bolo oznámené orgánu WTO na urovnávanie sporov.

               (3)V súlade s pôvodným MoP a jeho revidovanou verziou EÚ otvorila ročnú colnú kvótu na vysokokvalitné hovädzie mäso
                  4
               .

               (4)Európska únia a Spojené štáty americké uskutočnili konzultácie týkajúce sa fungovania revidovaného MoP, ako je uvedené v jeho článku IV.

               (5)Komisia by preto mala byť poverená na začatie rokovaní so Spojenými štátmi americkými o fungovaní colnej kvóty otvorenej podľa revidovaného MoP vrátane množstva kvóty pre jednotlivé krajiny. Komisia by sa mala v otázke množstva uvedenej colnej kvóty pre jednotlivé krajiny snažiť o dohodu aj s ďalšími významnými dodávateľskými krajinami, a to v súlade s platnými pravidlami WTO a v nevyhnutnom rozsahu,

               PRIJALA TOTO ROZHODNUTIE:

               Článok 1

               Komisia sa týmto poveruje na začatie rokovaní v mene Európskej únie so Spojenými štátmi americkými o fungovaní colnej kvóty otvorenej podľa revidovaného Memoranda o porozumení so Spojenými štátmi americkými o dovoze hovädzieho mäsa zo zvierat, ktorým sa nepodávali určité rastové hormóny, a o zvýšených clách uplatňovaných Spojenými štátmi na určité výrobky Európskej únie z 21. októbra 2013 vrátane pridelenia tejto kvóty jednotlivým krajinám. Komisia sa týmto zároveň poveruje na začatie rokovaní v mene Európskej únie s ďalšími významnými dodávateľskými krajinami s cieľom získať ich súhlas v otázke pridelenia danej colnej kvóty jednotlivým krajinám, a to v súlade s platnými pravidlami WTO a v nevyhnutnom rozsahu.

               Článok 2

               Rokovania sa povedú na základe smerníc Rady na rokovania stanovených v prílohe.

               Článok 3

               Komisia zabezpečí, aby sa rokovania viedli v súlade s pravidlami WTO a po konzultáciách s [name of the special committee to be inserted by the Council].

               Článok 4

               Toto rozhodnutie je určené Komisii.

               V Bruseli

                     Za Radu

                     predseda

                     (1)

                        Ú. v. EÚ L 27, 30.1.2014, s. 2.

                     (2)

                        Ú. v. EÚ L 148, 8.6.2012, s. 9.

                     (3)

                        Ú. v. EÚ L 27, 30.1.2014, s. 2.

                     (4)

                        Ú. v. EÚ L 148, 8.6.2012, s. 9.

    ---documentbreak---

               EURÓPSKA KOMISIA
            V Bruseli6. 6. 2018
            COM(2018) 332 final
            PRÍLOHA
            k
            odporúčaniuROZHODNUTIA RADY,
            ktorým sa poveruje na začatie rokovaní o dohode so Spojenými štátmi americkými, pokiaľ ide o dovoz vysokokvalitného hovädzieho mäsa zo zvierat, ktorým sa nepodávali určité rastové hormóny

               PRÍLOHA

               Smernice na rokovania

               1.Komisia by mala začať rokovania so Spojenými štátmi americkými o dohode o dovoze vysokokvalitného hovädzieho mäsa zo zvierat, ktorým sa nepodávali určité rastové hormóny, najmä pokiaľ ide o fungovanie colnej kvóty pre vysokokvalitné hovädzie mäso stanovenej v článku II revidovaného memoranda o porozumení z 21. októbra 2013.

               2.Komisia môže na tento účel ponúknuť Spojeným štátom americkým predovšetkým pridelenie určitého podielu ročnej colnej kvóty na vysokokvalitné hovädzie mäso uvedenej v článku II ods. 4 revidovaného memoranda o porozumení z 21. októbra 2013. Komisia nie je oprávnená rokovať o zvýšení ročného množstva colnej kvóty pre vysokokvalitné hovädzie mäso (45 000 ton, hmotnosť výrobku), stanovenej v článku II ods. 4 revidovaného memoranda o porozumení z 21. októbra 2013.

               3.Dohoda so Spojenými štátmi americkými, a najmä prípadné pridelenie množstiev pre jednotlivé krajiny v rámci colnej kvóty pre vysokokvalitné hovädzie mäso uvedenej v článku II ods. 4 revidovaného memoranda o porozumení, by sa mali riadiť príslušnými pravidlami WTO v tejto oblasti vrátane pravidiel týkajúcich sa práv ďalších dodávateľských krajín, ktoré využívajú uvedenú colnú kvótu, podľa WTO/GATT.

               4.Komisia by sa mala v otázke prideľovania uvedenej colnej kvóty jednotlivým krajinám snažiť o dohodu s danými ďalšími významnými dodávateľskými krajinami, a to v súlade s platnými pravidlami WTO a v nevyhnutnom rozsahu.

               5.Komisia by mala Rade podať správu o výsledku rokovaní a v prípade potreby aj o problémoch, ktoré môžu nastať počas rokovaní.